UMNO ugut PAS guna logo sendiri, tak jadi lantik Najib pengarah PRN

PAS perlu menggunakan logo sendiri dalam Pilihan Raya Negeri (PRN) Melaka dan bukannya logo Perikatan Nasional (PN), ia syarat yang diletakkan UMNO kepada PAS selepas Mesyuarat Majlis Tertingginya malam ini.

Setiausaha Agungnya, Datuk Seri Ahmad Maslan berkata PAS perlu menggunakan logonya sendiri sebagai mematuhi semangat Muafakat Nasional (MN) dan digesa tunduk kepada syarat itu jika tidak mahu berlaku pertembungan sesama sendiri dalam PRN nanti.

“Asas persefahaman dengan PAS berpandukan kepada prinsip bahawa PAS menggunakan lambang partinya sendiri selaras dengan semangat dan ketetapan Jawatankuasa Induk Muafakat Nasional dalam mesyuarat pada 19 Oktober dan 18 November 2020.

“Ini adalah untuk mengelakkan pertembungan sesama sendiri dan pada masa yang sama mengekalkan penggunaan lambang parti masing-masing dalam pilihan raya,” katanya dalam kenyataan media malam ini.

UMNO malam ini mengadakan mesyuarat bagi memuktamadkan kerjasama dengan PAS dan Bersatu.

Bagaimanapun, Ahmad tidak menjelaskan berhubung pendiriannya melibatkan Bersatu dalam PRN Melaka kali ini.

Dalam pada itu, Ahmad juga berkata mandat diberikan Presiden UMNO Datuk Seri Ahmad Zahid Hamidi, Timbalan Presiden Datuk Seri Mohamad Hasan dan Perdana Menteri (PM) Datuk Seri Ismail Sabri Yaakob untuk memuktamadkan sebarang keputusan berkaitan pilihan raya.

Selain itu, Ahmad juga menegaskan hasrat UMNO untuk meneruskan persefahaman dengan PAS sahaja selaras dengan ketetapan Perhimpunan Agung UMNO 2020 lalu.

Bagi menghadapi PRN Melaka, UMNO juga mengumumkan Timbalan Presidennya sebagai Pengarah Pilihan Raya Negeri Melaka.

Pendirian tersebut dilihat bertentangan dengan pengumuman Zahid sebelum ini yang mahu bekas PM Datuk Seri Najib Razak untuk mengetuai kempen PRN Melaka.

Zahid sebelum ini mengumumkan Najib akan menggantikannya untuk mengetuai jentera Barisan Nasional (BN) di Melaka sepanjang ketiadaannya yang akan ke Jerman bagi menjalani rawatan sakit belakang.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Suami isteri maut dipercayai dibunuh ahli keluarga

Sepasang suami isteri ditemukan mati dalam keadaan berlumuran darah, dipercayai dibunuh oleh salah seorang ahli keluarga itu sendiri di ruang tamu rumah mereka di Taman Bercham Aman di Ipoh, pagi tadi.

Ketua Polis Daerah Ipoh Asisten Komisioner Yahaya Hassan berkata pihaknya menerima maklumat mengenai kejadian menimpa mekanik Ng Chun Hon, 64, dan suri rumah Ooi Tin Lu, 59, kira-kira jam 8.50 pagi daripada abang kepada Chun Hon.

Beliau berkata pengadu memberitahu bahawa dia menemui adik lelaki bersama isterinya dalam keadaan tidak sedarkan diri dan berlumuran darah semasa balik ke rumah itu selepas tamat bekerja, lapor Bernama.

“Pasukan polis bersama pihak Hospital Raja Permaisuri Bainun (HRPB) telah ke tempat kejadian dan mendapati kedua-dua mayat ditempatkan berdekatan, tersandar pada dinding, dan mereka dipercayai mati akibat kecederaan pada bahagian kepala disebabkan senjata tajam serta objek tumpul, namun tiada senjata yang ditemukan.

“Siasatan awal mendapati berlaku pergaduhan di rumah ini dan kedua-dua mereka dipercayai telah meninggal dunia malam tadi.

“Ibu mangsa yang berumur 90-an, uzur dan berkerusi roda, turut berada dalam rumah ketika kejadian, namun tidak diapa-apakan,” katanya ketika ditemui pemberita di lokasi kejadian, hari ini.

Yahaya berkata polis sedang mencari adik lelaki Chun Hon yang dikenali sebagai Ng Chun Ming, 61, yang menghilangkan diri bersama kereta Proton Saga dengan nombor pendaftaran PHU 8608, bagi membantu siasatan.

Beliau meminta orang ramai yang mempunyai maklumat mengenai penganggur dengan rekod jenayah lampau kes mendatangkan kecederaan itu supaya menghubungi pegawai penyiasat ASP Nor Azalina Rais Ahmad dengan menelefon 0136282176 bagi membantu siasatan.

Menurutnya kedua-dua mayat telah dihantar ke HRPB untuk dibedah siasat.


Dua dos vaksin sudah diterima 732,310 individu, kata Dr Adham

Dua dos suntikan vaksin lengkap sudah diterima sejumlah 732,310 individu setakat ini menerusi Program Imunisasi Covid-19 Kebangsaan, kata Datuk Seri Dr Adham Baba.

Menteri Kesihatan itu berkata, angka itu adalah sebahagian daripada 1,182,244 individu yang telah menerima dos pertama sekali gus menjadikan jumlah keseluruhan pemberian dos pertama dan kedua di negara ini sebanyak 1,914,544 dos setakat semalam.

Lima negeri yang lengkap menerima kedua-dua dos tertinggi ialah Selangor dengan 99,797 dos diikuti Kuala Lumpur (80,657), Johor (69,562), Sarawak (69,353) dan Sabah (59,639).

Setakat semalam, 41.60 peratus atau 10,102,697 individu telah mendaftar untuk menerima suntikan vaksin dengan Selangor mencatat jumlah pendaftaran tertinggi berjumlah 2,599,934 orang.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lepas melibatkan 500,000 anggota barisan hadapan termasuk petugas kesihatan.

Fasa kedua bermula April hingga Ogos ini pula membabitkan 9.4 juta warga emas, kumpulan rentan dan orang kurang upaya manakala fasa ketiga, yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara dengan sasaran 13.7 juta orang atau lebih.


Mesyuarat dipanggil Zahid bincang selamatkan Najib esok, hantar delegasi jumpa PM

Ketua-Ketua Bahagian UMNO yang dipanggil dalam mesyuarat pagi tadi membincangkan strategi untuk menyelamatkan Datuk Seri Najib Razak daripada sabitan kes penyelewengan yang akan bersambung perbicaraan esok.

Agenda Daily difahamkan matlamat dan tujuan utama mesyuarat dipanggil Presiden UMNO, Datuk Seri Ahmad Zahid Hamidi bersama Ketua-Ketua Bahagian adalah bagi mendapatkan mandat untuk meminta bantuan Perdana Menteri Datuk Seri Ismail Sabri Yaakob dalam kes dihadapi Najib berhubung dana SRC International Sdn Bhd.

Perbicaraan Najib dalam kes SRC International akan bersambung prosiding esok dengan Mahkamah Persekutuan sudah meminta peguam belanya untuk mengemukakan hujahan esok.

Menurut sumber, Ketua-Ketua Bahagian UMNO yang hadir hanya 73 orang dan bersetuju dengan cadangan Zahid untuk meminta bantuan Ismail Sabri bagi mencampuri urusan kes Najib esok.

“Perbincangan utama adalah bagi mencari jalan untuk menyelamatkan Najib daripada hukuman yang bakal dihadapinya dalam kes SRC International esok,” kata sumber tersebut.

Najib kini dilihat terdesak menjelang perbicaraan terakhir di Mahkamah Persekutuan esok dan jika didapati bersalah akan terus dibawa ke penjara untuk menjalani hukuman.

Dalam pada itu, delegasi UMNO juga sudah dihantar bagi bertemu dengan Ismail Sabri bagi menyampaikan keputusan yang dicapai semasa mesyuarat berlangsung pagi tadi.

Antara yang pergi berjumpa Ismail Sabri petang tadi menurut sumber memberitahu Agenda Daily adalah Timbalan Presiden UMNO, Datuk Seri Mohamad Hasan, Setiausaha Agung, Datuk Seri Ahmad Maslan dan beberapa pemimpin parti yang lain.

Untuk rekod, Ismail Sabri tidak hadir semasa mesyuarat dengan Ketua-Ketua Bahagian pagi yang dipengerusikan oleh Zahid.

Bagaimanapun, sumber tidak dapat lagi mengesahkan sama ada Ismail Sabri akan bersetuju atau menolak permintaan tersebut untuk mencampuri urusan kes mahkamah yang dihadapi oleh Ahli Parlimen Pekan itu.

“Belum ada sebarang maklumat lanjut berhubung keputusan Ismail Sabri terhadap permintaan yang dibuat daripada delegasi dihantar Zahid petang tadi,” katanya lagi.

Terdahulu, Zahid dilaporkan memanggil semua Ketua Bahagian UMNO hadir pada satu pertemuan khas pagi tadi, membincangkan satu perkara yang sangat penting demi masa depan parti.

Berdasarkan surat jemputan yang tular di media sosial dan tertera nama Setiausaha Agung UMNO Datuk Seri Ahmad Maslan, pertemuan itu berlangsung mulai jam 11 pagi di ibu pejabat UMNO di Menara Dato Onn di Kuala Lumpur.

Dalam pada itu, semua mata akan tertumpu kepada Mahkamah Persekutuan esok (Selasa, 23 Ogos 2022) kerana ia masih belum dapat dipastikan sama ada peguam utama Najib, Hisyam Teh Poh Teik akan berpegang teguh kepada pendiriannya untuk tidak membuat sebarang penghujahan dalam rayuan terakhir berhubung sabitan hukuman kes SRC International.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 berhubung hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.


Siapa ketua menteri, bincang lepas menang PRN P.Pinang : Gerakan

Gerakan Pulau Pinang menegaskan Perikatan Nasional (PN) hanya akan membincangkan soal calon ketua menteri negeri itu selepas memenangi pilihan raya tidak lama lagi.

Pengerusinya, Oh Tong Keong berkata berbincang soal siapa calon ketua menteri sekarang hanya membuang masa.

“Gerakan hanya ada satu tujuan – tumpukan pada pilihan raya negeri dan menang. Kemudian barulah kita cakap soal calon ketua menteri.

“Bincang sekarang cuma buang masa,” katanya, lapor Malaysiakini.

Sebelum ini, bekas pemimpin DAP, Tan Sri Lim Kit Siang mempersoalkan sama ada Presiden Gerakan, Datuk Dr Dominic Lau akan menjadi ketua menteri jika PN merampas semula Pulau Pinang daripada DAP.

Kit Siang juga mahu tahu sama ada Tong Keong akan menyokong pencalonan tersebut.

Ahad lalu, Dominic mengesahkan akan bertanding di Pulau Pinang pada PRN kali ini.

Pulau Pinang memiliki 40 kerusi DUN dan pada PRU-14 Pakatan Harapan memenangi 37 kerusi termasuk dua daripada calon Bersatu yang ketika itu masih bersamanya manakala Barisan Nasional memenangi dua kerusi dan PAS satu.

Ketua Menteri Pulau Pinang, Chow Kon Yeow dilaporkan berkata kerajaan negeri bercadang membubarkan DUN Pulau Pinang pada 28 Jun ini bagi memberi laluan kepada PRN.


Cikgu kata Zahid jadi PM, anak murid kata Ismail Sabri PM

Presiden UMNO Datuk Seri Ahmad Zahid Hamidi akan menjadi Perdana Menteri (PM) jika Barisan Nasional (BN) memenangi Pilihan Raya Umum Ke-15 (PRU-15), kata Datuk Seri Anwar Ibrahim.

Bercakap pada ceramah di Tapah, Perak malam tadi, Pengerusi Pakatan Harapan (PH) itu tidak menyokong dakwaannya dengan fakta, tetapi berkata adalah terbukti bahawa BN mahukan pilihan raya awal tahun ini supaya ia boleh kembali berkuasa.

“Kalau BN menang, Zahid jadi PM. Kalau Perikatan (Nasional) menang, jadilah (Tan Sri) Muyiddin (Yassin),” katanya menurut laporan Vibes.

“Kalau Pakatan Harapan (PH) menang, saya-lah.”

Anwar dan Zahid adalah rakan rapat sejak kedua-duanya berada di dalam UMNO sebelum ini.

Malah, sebelum ini, satu klip audio suara Anwar dan Zahid sedang berbincang strategi politik semasa Perhimpunan Agung UMNO 2020 (PAU) tular dimedia sosial.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

UMNO sebelum ini menamakan Naib Presidennya Datuk Seri Ismail Sabri Yaakob, yang kini menjadi PM sementara, sebagai calon PM jika berjaya membentuk kerajaan selepas PRU-15 nanti.

Malah hari ini, Zahid berkata dakwaan bahawa beliau akan dilantik sebagai PM sekiranya UMNO dan BN memenangi PRU-15 merupakan usaha pihak-pihak tertentu untuk memecahbelahkan parti.

Beliau juga menjelaskan, parti itu mengekalkan keputusan Majlis Tertinggi (MT) pada April lalu yang menamakan Ismail Sabri sebagai calon PM.

Sebelum membubarkan Parlimen pada 10 Oktober lalu, Ismail Sabri telah berdepan tekanan daripada MT UMNO, terutama Zahid untuk mengadakan PRU-15 tahun ini.

Zahid yang mempunyai dua kes rasuah yang belum selesai di mahkamah, paling lantang menuntut PRU awal, manakala parti pembangkang, malah parti-parti lain dalam kerajaan, tidak bersetuju – memetik risiko banjir yang berlaku setiau hujung tahun.

UMNO terpaksa menafikan bahawa Zahid akan menjadi PM dan bukannya Ismail Sabri, selepas mesej tular tersebar bulan lalu setelah dia dibebaskan daripada 40 pertuduhan rasuah berkaitan kontrak sebuah syarikat yang mengendalikan sistem visa asing.

Pihak pendakwaan bagaimanapun, telah memfailkan rayuan.

Satu lagi perbicaraan rasuah Zahid yang sedang berlangsung melibatkan 47 pertuduhan pengubahan wang haram, pecah amanah jenayah, dan rasuah melibatkan dana daripada Yayasan Akalbudi.

Pengkritik UMNO seperti ahli politik veteran pembangkang Lim Kit Siang telah menuduh Zahid mahu pilihan raya awal memperjudikan kembalinya BN sebagai jalan keluar daripada perbicaraan rasuahnya dan tokoh UMNO yang lain.


Lebih memalukan apabila calon PM pembangkang juga tiada majoriti

Selesai satu bab sebaik peletakan jawatan Tan Sri Muhyiddin Yassin, bagaimanapun yang menjadi tanda tanya kini adakah blok pembangkang yang berzikir setiap hari mendesak supaya kerajaan Perikatan Nasional (PN) berundur memiliki majoriti untuk melantik Perdana Menteri (PM) dikalangan Ahli Parlimen (MP) mereka.

Ketika ini, DAP paling lantang menyalak dan merayu supaya Ketua Pembangkang, Datuk Seri Anwar Ibrahim menjadi PM baharu tetapi tidak membentangkan atau mendedahkan majoriti dimiliki mereka, jadi bagaimana mahu ditabal cikgu Datuk Seri Ahmad Zahid Hamidi itu di Putrajaya.

Sekiranya blok pembangkang, Pakatan Harapan sudah memiliki majoriti yang didakwa mereka ada, sudah pastinya Anwar paling awal berbaju Melayu hitam berada di Istana Negara untuk mengangkat sumpah pagi tadi.

Namun, gesaan yang keluar daripada mulut Lim Guan Eng dan Lim Kit Siang adalah menyeru semua pihak untuk menyokong Anwar sebagai PM baharu.

Kegilaan apakah ini yang sedang berlaku di sebelah blok pembangkang, ia bermakna mereka tidak mempunyai strategi dan hanya mempunyai satu matlamat iaitu menjatuhkan Muhyiddin dan kerajaan sedia ada tanpa mengira langkah seterusnya.

Ini yang dikatakan muslihat sedang dimainkan pembangkang, mendakwa mereka memiliki majoriti walhal faktanya mereka tidak ada jumlah yang mencukupi untuk menabalkan Anwar sebagai PM baharu, ia sekali pun Presiden UMNO bersama beberapa MP yang berada dalam kemnya menyokong Anwar tetapi juga tidak mencukupi jumlah diperlukan.

Bagaimanapun, Zahid difahamkan bersama 8 MP UMNO yang lain sudah menukar hala tuju mereka untuk menyokong Ahli Parlimen Gua Musang Tengku Razaleigh Hamzah sebagai calon PM mereka.

Terbaharu, Presiden Amanah, Mohamad Sabu juga mengesahkan blok pembangkang kini tidak ada majoriti yang mencukupi sehingga terpaksa merayu sokongan MP yang melompat parti sebelum ini.

“Justeru, saya menyeru kepada semua rakan-rakan ahli parlimen yang menang di atas tiket Pakatan Harapan (PH) dalam pilihanraya yang lalu, kembali bersatu dibawah payung Pakatan Harapan agar mandat yang diberikan oleh oleh rakyat dapat dilaksanakan sebaik mungkin.

“Apa yang telah berlaku sebelum ini biarkan ia berlalu dan kita cipta sejarah untuk bina semula negara tercinta ini. Di dalam menghadapi situasi getir seperti ini, jiwa besar amat diperlukan kerana tidak ada yang benar-benar diharapkan oleh rakyat melainkan kesihatan dan ekonomi rakyat kembali pulih,” katanya dalam satu kenyataan hari ini.

Kenyataan Mat Sabu ini mengesahkan juga lagi mereka tidak ada majoriti yang dimiliki sehingga terpaksa membuat pelbagai rayuan hanya demi semata-mata individu bernama Anwar.

Tidak malukah mereka ini, sehingga terpaksa mengemis sokongan MP yang mereka kecam sebelum ini sebagai ‘katak’ untuk kembali menyokong calon blok pembangkang.

Untuk rekod, jika dilihat dari sudut parti politik, bukannya secara individu, jumlah yang menolak kepimpinan Muhyiddin sebanyak 120 MP. Namun perlu diingat bahawa daripada 120 MP itu masing-masing tidak menyokong antara satu sama lain.

Anwar mempunyai sokongan 91 kerusi, Presiden UMNO Datuk Seri Ahmad Zahid Hamidi mendapat dukungan 15 MP UMNO, manakala kem Tun Dr Mahathir Mohamad dikatakan mempunyai 14 kerusi jika dicampur bersama parti Warisan. Ketiga-tiga kumpulan ini tidak menyokong antara satu sama lain.

Yang kekal menyokong Muhyiddin pula sebanyak 100 MP.

Keabsahan PM baharu itu juga boleh dipertikaikan kerana sebelum ini pembangkang telah mempertikaikan keabsahan Muhyiddin sebagai PM.

Jadi, PM baharu itu mesti berani membawa usul undi percaya terhadapnya di Parlimen untuk membuktikan dia memperoleh sekurang-kurangnya 111 sokongan MP.


WHO tolak rawatan plasma darah kepada pesakit Covid-19

Rawatan kepada pesakit Covid-19 menggunakan plasma darah pesakit yang sembuh daripada jangkitan itu sebelum ini tidak sepatutnya diberikan kepada individu yang sedang dijangkiti dengan gejala ringan atau sederhana.

Sebelum ini, cara rawatan plasma pemulihan menunjukkan petanda yang sangat memberangsangkan apabila diberikan secara intravena iaitu dimasukkan melalui saluran darah pesakit Covid-19.

Namun begitu, Pertubuhan Kesihatan Sedunia (WHO) dalam saranan Jurnal Perubatan British menyatakan bukti semasa menunjukkan cara tersebut tidak meninngkatkan peluang hidup seseorang pesakit.

Malah, ia juga tidak mengurangkan keperluan penggunaan alat bantuan pernafasan, dengan kos terlalu mahal dan memerlukan tempoh masa yang agak lama.

WHO menegaskan agar kaedah plasma darah tidak digunapakai bagi merawat pesakit Covid-19 yang tidak bergejala selain rawatan tersebut hanya perlu diberikan kepada ujian klinikal pesakit bergejala serius atau kritikal sahaja.

Kaedah plasma pemulihan adalah dengan menggunakan cecair dalam darah daripada pesakit yang sudah sembuh daripada jangkitan Covid-19, memiliki antibodi kuat dihasilkan oleh tubuh badan selepas dijangkiti virus tersebut.

Sejak awal pandemik lalu, kaedah rawatan itu adalah beberapa rawatan berpotensi yang dikaji dapat merawat pesakit Covid-19, namun hasil ujian klinikal mendapati ia mempunyai kebaikan yang amat terhad.

WHO menjelaskan, kaedah terbaharunya ini adalah berdasarkan hasil kajian daripada 16 ujian melibatkan 16,236 pesakit Covid-19 yang bergejala ringan, serius dan kritikal.


Muhyiddin bimbang perpecahan Melayu semakin parah, sokong perpaduan

Tanpa perpaduan dalam semua segi, termasuk politik, bangsa Melayu akan lemah, kata Pengerusi Perikatan Nasional (PN) Tan Sri Muhyiddin Yassin, sambil mengingatkan parti itu, terutama Bersatu, tidak pernah menolak perpaduan.

Sambil menyatakan bimbang dengan perpecahan yang berlaku dalam kalangan bangsa Melayu kebelakangan ini, Presiden Bersatu itu mengingatkan semua pihak perlu belajar daripada sejarah lampau yang memperlihatkan bagaimana sesuatu bangsa menjadi lemah apabila tiada perpaduan di antara mereka.

Sehubungan itu, beliau menyatakan kesediaan untuk memberikan kerjasama sekira ada pihak mahu melihat wujud perpaduan dalam kalangan orang Melayu khusus dari segi politik.

Untuk rekod, Bersatu sentiasa menyokong perpaduan ummah, termasuk gagasan Muafakat Nasional (MN) yang dibentuk parti komponen PN, PAS, bersama UMNO. Malah, Bersatu juga bersetuju menyertai MN setelah menerima jemputan kedua-dua parti itu.

Bagaimanapun, ianya tidak menjadi kenyataan apabila MN ketika itu tidak memberikan apa-apa jawapan, sebaliknya gagasan itu berkubur setelah UMNO menolak Bersatu, manakala PAS pula memilih kekal bersama Bersatu dan Perikatan Nasional.

Mengulas lanjur, Muhyiddin melahirkan kebimbangan berhubung apa yang berlaku dalam masyarakat Melayu yang dilihatnya tidak lagi seperti dahulu.

“Nak katakan banyak sangat perpecahan dari segi politik pun perpecahan, dari segi lain pun ada, macam tak sehaluan tak sekata tak sederap.

“(Apa juga usaha) istilah menggambarkan kesepaduan, perpaduan, perpaduan ummah ‘im all fot it’. Apa usaha dibuat untuk menyatupadukan ummah baik politik, ekonomi, itu penting bagi kita pasal tanpa perpaduan kita lemah, kita lemah tak ke mana,” katanya dalam temu bual eksklusif bersama UtusanTV, baru-baru ini.

Muhyiddin melihat, usaha menyatukan parti politik Melayu Islam perlu dilakukan bagi mengelakkan kesan yang lebih memburuk kepada golongan Bumiputera.

Katanya lagi, usaha tersebut boleh dilakukan oleh sesiapa sahaja sebagai orang tengah yang memiliki rasa tanggungjawab dan bertindak melangkaui batas politik.

“Kalau disebutkan soal agenda Melayu Islam ini penting atau Bumiputera adalah soal bagaimana kita nak menyatupadukan. Satu dari segi politik. Macam contoh nak menyatupadukan parti-parti politik Melayu, saya fikir itu usaha baik, saya all for it, siapa nak mulakan boleh, tak semestinya pimpinan politik.

“Dia Bersatu, dia PN, dia PH, ini UMNO susah begitu. Ia akan mengambil masa tapi mesti dimulakan kerana kesan kepada perpecahan Melayu parah,” tegasnya.

Beliau pada masa sama menegaskan, pilihan raya bukanlah jalan dalam menyelesaikan permasalahan tersebut kerana ia memerlukan semangat dan kesediaan untuk berkorban.

Katanya, ini merupakan langkah besar dituntut oleh agama yang memerlukan semua pihak berlapang dada demi memastikan maruah serta kelangsungan kehidupan orang Melayu.

“Kadang-kadang pilihan raya setakat menyelesaikan pembentukan kerajaan but isu of unity not about election, got semangat, jiwa, kesedaran, pengorbanan, kesediaan.

“Pasal nak balik semula bila berbalah macam ini langkah amat besar tapi kalau kita bersikap lapang dada pasal kita ketahui ini satu usaha baik, memang dituntut agama kita, kita kena usahakan.

“Kita ramai tokoh mungkin sekumpulan agak sedar yang saya fikir bila baca banyak (masalah), dia bimbang dan takut tapi tiada usaha ke depan untuk tampil cari jalan,” katanya sambil menjelaskan berbeza pandangan politik tidak sepatutnya membawa kepada perbalahan yang merugikan.

Malah, beliau berpendapat, panduan yang mungkin boleh diguna pakai dalam menyelesaikan kemelut ini daripada terus membarah adalah agama Islam itu sendiri.

“Bukan dengan perhimpunan perpaduan ummah sahaja, perhimpunan tak menyelesaikan masalah. Breaking the barrier, kenapa kita begitu? Is it politics Kalau parti-parti politik berbeza pandangan tapi dari segi soal perpaduan tak perlu sampai berbalah dan berpecah belah.

“Saya amat sokong tapi mesti ada usaha bersungguh mengetepikan perbezaan antara kita dan cari jalan yang baik, mungkin panduan yang paling baik, tak lain adalah Islam,” katanya.


Kenapa Selangor tak guna undang-undang PBT tutup kilang, soal Rafizi

Bekas Naib Presiden PKR, Rafizi Ramli mempersoalkan kerajaan negeri Selangor yang tidak menggunakan peruntukan undang-undang Pihak Berkuasa Tempatan (PBT) untuk menutup operasi kilang-kilang yang didakwa menjadi punca penularan Covid-19 di negeri itu.

Dalam ciapan di Twitter, Rafizi bertanyakan soalan tersebut kepada Menteri Besar, Datuk Seri Amirudin Shari memandangkan kerajaan negeri boleh menggunakan peruntukan sedia ada walaupun kilang yang beroperasi mendapat kebenaran Kementerian Perdagangan Antarabangsa dan Industri (MITI).

“Soalan kepada kerajaan Selangor dan MB Amirudin Shari… Kalau MITI bagi lesen pelepasan pun tapi kerajaan negeri (melalui Pihak Berkuasa Tempatan) tarik balik lesen PBT, kilang kena tutup juga kan?” katanya.

Jelasnya lagi, terdapat peruntukan dalam Akta PBT bawah Seksyen 102 (s) Akta yang memberi kuasa untuk menggantung sementara operasi kilang-kilang sehingga keadaan kembali terkawal.

“Seksyen 102(s) di bawah bidang kuasa tambahan PBT beri kuasa kepada PBT (melalui kaedah pelesenan) untuk mengawal, menyelia (termasuk menutup) perniagaan atau perindustrian daripada jenis yang memudaratkan orang ramai,” kata Rafizi yang memuatkan tangkap layar bahagian dalam akta tersebut.

Menurut Rafizi, sepatutnya kerajaan negeri boleh menggunakan Akta PBT untuk menggantung operasi kilang yang berada di Selangor walaupun pihak MITI memberikan surat kebenaran.

“Arahan kepada PBT itu datang dari Kerajaan Negeri untuk menguatkuasakan mengikut Seksyen 9 Akta PBT.

“Jadi saya yang rakyat biasa ni tak faham kenapa kita tak pakai Akta PBT untuk counter lesen-lesen yang MITI bagi itu?” katanya lagi.

Pada 6 Julai lalu, media melaporkan bahawa 60 peratus kes kluster tempat kerja pada bulan pertama pelaksanaan sekatan perintah pergerakan penuh (PKP) berpunca dari kilang.

Menurut Dewan Perniagaan dan Industri India Bersekutu Malaysia (MAICCI) yang berkongsi nota taklimat yang disampaikan oleh Ketua Pengarah Kesihatan Tan Sri Dr Noor Hisham Abdullah hujung minggu lalu berhubung perincian kluster.

Menurut nota tersebut, data tersebut mendapati 18,065 kes berkait dengan kilang dalam tempoh bermula 1 Jun hingga 1 Julai, iaitu sebanyak 436 kluster dikesan di tempat kerja dengan 227 dari sektor pembuatan.

Data tersebut juga mendapati 85 kluster sektor pembuatan terletak di Selangor.


Ukraine nafi terlibat serang depoh minyak dalam wilayah Russia

Moscow menuduh Ukraine melakukan serangan udara terhadap depoh bahan api di bandar Belgorod dalam wilayah Russia pada Jumaat, insiden yang dikatakan Kremlin boleh menjejaskan rundingan damai, tetapi seorang pegawai keselamatan tertinggi Kyiv menafikannya.

Kementerian pertahanan Russia berkata dua helikopter Ukraine melancarkan serangan ke atas kemudahan di Belgorod, kira-kira 35 km (22 batu) dari sempadan dengan Ukraine, selepas memasuki Russia pada ketinggian yang sangat rendah kira-kira ja 5 pagi waktu Moscow (0200 GMT).

Serangan itu mencetuskan kebakaran besar memaksa beberapa penduduk dipindahkan tetapi pada lewat semalam Datuk Bandar Belgorod Anton Ivanov berkata bomba sedang memadamkan saki-baki api.

“Tiada ancaman kepada nyawa dan kesihatan manusia. Semua penduduk boleh pulang ke rumah masing-masing,” katanya.

Pegawai keselamatan tertinggi Ukraine menolak tuduhan Kremlin – serangan pertama ke atas wilayah Russia sejak Moscow melancarkan pencerobohannya pada 24 Februari. Belgorod ialah salah satu hab logistik utama Russia untuk perang itu.

“Atas sebab tertentu mereka mengatakan bahawa kami melakukannya, tetapi menurut maklumat kami ini tidak sesuai dengan realiti,” kata Setiausaha Majlis Keselamatan Oleksiy Danilov.

Terdahulu, jurucakap Kementerian Pertahanan Ukraine, Oleksandr Motuzyanyk berkata beliau tidak akan mengesahkan atau menafikan peranan Ukraine.

“Ukraine kini sedang menjalankan operasi pertahanan menentang pencerobohan Russia di wilayah Ukraine, dan ini tidak bermakna Ukraine bertanggungjawab untuk setiap bencana di wilayah Russia,” katanya.

“Saya tidak dapat mengesahkan atau menafikan kejadian itu,” katanya.

Sementara itu, jurucakap Kremlin, Dmitry Peskov, berkata insiden itu boleh menjejaskan rundingan antara wakil Russia dan Ukraine.

“Sudah tentu, ini bukan sesuatu yang boleh dianggap sebagai mewujudkan keadaan selesa untuk meneruskan rundingan,” kata Peskov kepada pemberita di Moscow. – Agensi


Selangor benar 100 hingga 1,000 jemaah solat Jumaat, lima waktu

Jumlah jemaah untuk solat lima waktu dan solat Jumaat di Selangor ditambah antara 100 hingga 1,000 individu bergantung kepada keluasan musolla, surau atau masjid, berkuat kuasa hari ini.

Jabatan Agama Islam Selangor (JAIS) dalam surat edaran dalaman juga membenarkan program mengimarahkan masjid dan surau, termasuk kuliah Subuh, kuliah Dhuha, kuliah Maghrib, tazkirah sebelum solat Jumaat, halaqah tadarus dan tadabbur al-Quran, kuliah muslimat, bacaan Yasin dan tahlil serta program munajat dan doa.

Bagaimanapun, jamuan selepas majlis dan penyediaan secara hidang tetap tidak dibenarkan.

JAIS memaklumkan ketetapan baharu itu turut mengambil kira penurunan kes semasa Covid-19 yang terus konsisten dan terkawal, peningkatan peratusan vaksinasi lengkap dan kesedaran masyarakata terhadap kawalan kendiri.

JAIS berkata dalam Fasa Dua Pelan Pemulihan Negara (PPN) ini seramai 1,000 jemaah dibenarkan untuk mendirikan solat Jumaat di Masjid Sultan Salahuddin Abdul Aziz Shah di Shah Alam, manakala 500 jemaah bagi masjid lain.

Bagi Masjid Tengku Ampuan Jemaah, Bukit Jelutong; Masjid Raja Haji Fi Sabilillah, Cyberjaya dan masjid institusi pula, masing-masing 500 jemaah bagi solat Jumaat, manakala 300 jemaah bagi solat lima waktu.

Bagi masjid kariah dan surau pula antara 100 hingga 350 jemaah termasuk pentadbir masjid dibenar untuk solat Jumaat, manakala 200 jemaah bagi solat lima waktu.

Surau kariah dan musolla pula masing-masing 100 jemaah termasuk pentadbir masjid bagi solat lima waktu.

Selain itu, prosedur operasi standard (SOP) mencegah wabak perlu diberi penekanan dengan jemaah hanya dalam kalangan ahli kariah yang tinggal bermastautin dalam kawasan dan perlu lengkap dua dos vaksin Covid-19 serta melepasi tempoh inkubasi ditetapkan.

Masjid dan surau juga dibenar menerima jemaah bermusafir atau pemandu e-hailing dan penghantar makanan. Jemaah bukan warganegara yang dikenali dan melazimi hadir ke masjid/surau boleh dipertimbangkan.


Tuduh terima dana judi, PAS bidas Anwar berhenti tabur fitnah seperti UMNO

Datuk Seri Anwar Ibrahim digesa tidak mengikut sikap sama seperti UMNO yang menabur fitnah dengan membuat tuduhan tidak berasas terhadap parti lawan.

PAS membidas Perdana Menteri (PM) yang dilihat semakin menjadi-jadi tindak-tanduknya sejak menerima UMNO-Barisan Nasional (BN) sebagai rakan strategik politik dengan Pakatan Harapan (PH)-DAP sehingga membentuk sebuah kerajaan campuran di peringkat pusat baru-baru ini.

“PAS amat kesal dengan tuduhan berunsur fitnah yang dikeluarkan oleh Perdana Menteri Kerajaan Pakatan Harapan (PH), Anwar Ibrahim, yang membayangkan kononnya dana pilihan raya Perikatan Nasional (PN) datang dari syarikat perjudian.

“Tuduhan tersebut langsung tidak berasas dan PAS menuntut Perdana Menteri PH memberikan bukti yang nyata terhadap tuduhan liar tersebut jika ada,” kata Setiausaha Agungnya, Datuk Seri Takiyuddin Hassan dalam satu kenyataan malam tadi.

Takiyuddin juga berkata sekiranya Anwar gagal membuktikan tuduhan liarnya tersebut, tindakan mengikut undang-undang akan dipertimbangkan terhadap Presiden PKR yang sangat sayang dengan anak muridnya, Datuk Seri Ahmad Zahid Hamidi yang juga Presiden UMNO itu.

“Sekiranya gagal Perikatan Nasional akan meneliti suatu tindakan perundangan terhadap pihak-pihak yang memfitnah,” katanya lagi.

Terdahulu, Anwar mendakwa dana pilihan raya untuk parti “Melayu” dan parti “Islam” datang dari syarikat perjudian.

“Berkenaan judi, pastinya sebahagiannya digunakan untuk mendanai pilihan raya. (Saya telah minta) semakan terhadap perkara itu.

“Walaupun anda gelar diri anda parti Melayu atau parti Islam, dana (pilihan raya) datang dari syarikat judi,” katanya semasa sidang media semalam.


Menteri PKR nafi dakwaan sekutu, MP DAP isu kos bina bilik darjah

Menteri Pendidikan kerajaan Pakatan Harapan-Barisan Nasional (PH-BN) daripada PKR, Fadhlina Sidek menyangkal dakwaan rakan sekutu dalam PH berkaitan pembinaan bilik darjah di sekolah yang dikatakan menelan belanja sehingga jutaan ringgit.

Beliau menjelaskan setiap projek di bawah Kementerian Pendidikan dinilai mengikut proses yang mengikut garis panduan dan piawaian yang ditetapkan kerajaan.

“Dakwaan itu tidak tepat kerana isu yang ingin kita tekankan ialah proses kerja. Terdapat proses kerja yang mesti diikuti dan skop kerja, perunding dan piawaian tertentu yang perlu dicapai oleh KPM dalam meneruskan projek itu,” katanya menurut Bernama.

Minggu lalu, Ahli Parlimen DAP Puchong Yeo Bee Yin menggesa kerajaan mengkaji semula proses pelantikan kontraktor bagi penyelenggaraan sekolah dan mendakwa kos pembinaan bilik darjah antara RM1.8 juta dan RM2.6 juta.

Ketika ditemui selepas Forum Integriti dan Ikrar Bebas Rasuah KPM di Putrajaya hari ini, Fadhlina berkata kenyataan media akan dikeluarkan untuk menangani dakwaan itu tidak lama lagi.

Mengenai saranan Pemuda UMNO untuk melaksanakan program pendidikan politik di sekolah, menteri itu berkata KPM sentiasa menitikberatkan perkara berkaitan kefahaman demokrasi dan kenegaraan di sekolah.

“Penekanan diberikan kepada topik penting demokrasi berperlembagaan termasuk dalam subjek Pengajian Am dan lain-lain. Kami juga sedang melihat program interaksi untuk meningkatkan pemahaman pelajar tentang demokrasi,” katanya.

Sebelum ini, Ketua Pemuda Umno Muhamad Akmal Saleh berkata pihaknya merancang untuk menganjurkan program untuk pelajar di sekolah dan institusi pengajian tinggi bagi meningkatkan pengetahuan mereka tentang politik, sambil menambah bahawa adalah penting untuk menyediakan mereka yang layak mengundi pada pilihan raya umum akan datang.


Molnupiravir: Merck ikat perjanjian pembekalan dengan Singapura

Merck & Co., Inc yang mengembangkan ubat antivirus Covid-19, Molnupiravir, mengumumkan perjanjian dengan Singapura untuk menyediakan ubat itu sebaik sahaja penggunaannya diluluskan.

Molnupiravir dirancang untuk memasukkan kesalahan ke dalam kod genetik virus dan akan menjadi ubat antivirus oral pertama untuk Covid-19.

Merck telah memohon kelulusan daripada Pentadbiran Makanan dan Ubat-Ubatan (FDA) Amerika Syarikat (AS) untuk penggunaan pil tersebut.

Pil itu diciptakan di Drug Innovations di Emory (DRIVE), LLC, sebuah syarikat bioteknologi bukan berasaskan keuntungan yang dimiliki sepenuhnya oleh Universiti Emory di Atlanta, AS, dan sedang dikembangkan oleh Merck & Co., Inc. dengan kerjasama Ridgeback Biotherapeutics.

Pengarah Urusan Merck Singapura dan Malaysia, Pang Lai Li menyifatkan perjanjian itu sebagai satu lagi contoh bagaimana Singapura melihat ke hadapan dalam pengurusan pandemik dan komitmen kerajaan untuk melabur dalam perubatan inovatif dan vaksin dalam memerangi Covid-19.

Australia juga telah membeli pil Merck itu, sementara Thailand, Korea Selatan, Taiwan dan Malaysia masih berbincang untuk membelinya. Kerajaan Filipina pula berharap percubaan ke atas pil berkenaan membolehkannya dibawa masuk ke negara itu.

Langkah tergesa-gesa memesan ubat itu muncul setelah data daripada percubaan klinikal yang dikeluarkan Jumaat lalu menunjukkan bahawa ia dapat mengurangkan sekitar 50 peratus kemasukan ke hospital atau kematian bagi pesakit yang berisiko mendapat jangkitan Covid-19 yang teruk.

Singapura melaporkan 3,577 kes baharu semalam, ketika negara itu sedang berdepan penularan yang meluas sekarang ini. Negara itu juga telah memberi suntikan vaksin kepada 80 peratus daripada penduduknya.

Ketika negara itu berusaha melaksanakan suntikan dos penggalak, beberapa klinik swasta di Singapura dilihat menambah permintaan untuk vaksin Sinovac dan Sinopharm, di tengah-tengah ketakutan penduduk mengenai kesan sampingan dos penggalak daripada vaksin mRNA, lapor Straits Times.

Setakat ini pakar masih mengkaji kemungkinan mencampurkan vaksin untuk dos penggalak. – Agensi


Kluster tempat kerja kekal jadi ‘kilang virus’ Covid-19

Kluster tempat kerja kekal menjadi ‘kilang’ penularan virus Covid-19 di seluruh negara apabila 498 jangkitan dilaporkan dalam tempoh 24 jam sehingga 12 tengah hari tadi, lapor Kementerian Kesihatan Malaysia (KKM).

Kes tertinggi kluster tempat kerja dilaporkan di Industri Parit Jamil, Muar iaitu sebanyak 127 kes, dan Jalan Perindustrian Agas 11 di Tangkak membabitkan 104 kes positif. Kedua-dua kluster itu adalah di Johor.

Ketua Pengarah Kesihatan Tan Sri Dr Noor Hisham Abdullah berkata 17 kluster baharu dilaporkan hari ini membabitkan 11 kluster tempat kerja, komuniti (lima) dan kumpulan berisiko tinggi (satu).

Empat kluster tempat kerja dilaporkan di Johor, Pahang (dua) dan masing-masing satu di Selangor, Kelantan, Pulau Pinang, Sabah dan Sarawak.

“Sarawak juga melaporkan dua kluster komuniti, dan masing-masing satu di Kelantan, Selangor dan Terengganu, manakala satu kes kumpulan berisiko tinggi dikesan di Johor,” katanya dalam kenyataan hari ini.

Dr Noor Hisham berkata dalam tempoh 24 jam itu sebanyak 63 kematian dilaporkan membabitkan 54 warganegara dan sembilan bukan warganegara.

Angka itu menjadikan kumulatif kematian sebanyak 5,497 kes.

Beliau berkata dalam tempoh itu juga 5,271 pesakit dilaporkan sembuh menjadikan jumlah keseluruhan sebanyak 705,486 kes, dengan 67,669 kes masih aktif.

“Seramai 917 pesakit kini dirawat di unit rawatan rapi. Daripada jumlah itu 443 memerlukan bantuan alat pernafasan,” katanya.

Sementara itu Dr Noor Hisham berkata, berdasarkan data terkini pada 3 Julai 2021, nilai Rt Malaysia adalah sebanyak 1.07.

Negeri yang mencatatkan nilai Rt tertinggi adalah Pahang (1.24). Manakala negeri-negeri lain yang mencatatkan Rt melebihi 1.0 adalah Wilayah Persekutuan Putrajaya (1.16), Melaka (1.12), Selangor (1.08), Wilayah Persekutuan Kuala Lumpur (1.04), Pulau Pinang (1.02), dan Sabah (1.01).

Data 4 Julai 2021


Zahid bohong “No DAP, NO Anwar”, kasihan ahli UMNO: Tajuddin

Walaupun, pemimpin UMNO melaung-laungkan “No DAP, No Anwar” sebaliknya mereka menandatangani Akuan Bersumpah (SD) menyokong Datuk Seri Anwar Ibrahim menjadi Perdana Menteri, kata Datuk Seri Tajuddin Abdul Rahman.

Bekas Ahli Majlis Tertinggi (MT) UMNO itu mengakui beliau adalah salah seorang yang diminta menandatangani SD kerjasama Presiden UMNO Datuk Seri Ahmad Zahid Hamidi dengan Presiden PKR Datuk Seri Anwar Ibrahim.

Ahli Parlimen Pasir Salak itu berkata, beliau terpaksa akur pada arahan dan menandatangani SD itu selepas bermasam muka dengan Zahid kerana tidak menyokong Anwar.

“Saya saksi hidup. Faham tak saksi hidup? Memang ada SD yang ditandatangani menyokong Anwar sebagai perdana menteri (PM). Surat ditulis kepada istana memang ada. Saya pun digesa. (Tetapi) saya tak nak. Saya kata saya tak nak.

“Tapi akhir sekali dah sampai bermasam muka, saya tandatangan jugalah. Macam mana kata tak ada? Saya saksi hidup.

“Bila dia (Zahid) dipersoalkan dia jawab No DAP No Anwar? Bohong… dia berbohong kepada ahli UMNO. Ramai yang tak tahu. Kesian ahli-ahli UMNO di bawah,” katanya pada sidang media, semalam.

Kerjasama “cikgu dan anak murid” itu bukan perkara baharu, malah Agenda Daily pada 7 April tahun lalu pernah mendedahkan klip audio perbualan Zahid dan Anwar semasa Perhimpunan Agung UMNO (PAU) 2020 yang diadakan penghujung Mac 2021.

Perbualan kedua-dua mereka sangat mesra dengan saling bertukar-tukar pandangan berhubung ucapan perwakilan UMNO semasa PAU berlangsung.

“Saya dah 22 tahun baru saya follow (mengikuti) Perhimpunan Agung UMNO,” kata Anwar sambil ketawa semasa awal perbualan.

Klip audio tersebut berdurasi 4 minit lebih.

Zahid kemudiaan menjelaskan kepada Anwar tentang ucapannya semasa PAU itu adalah sebahagian daripada strategi, ia dipercayai merujuk kepada kenyataan “No Anwar, No DAP, No Bersatu” dalam ucapan dasarnya semasa PAU.

“Don’t worry that is only tactical ok (jangan risau, itu hanya strategi),” balas Zahid kepada Anwar.

Tajuddin digugurkan daripada UMNO, dengan surat pemakluman dikeluarkan Setiausaha Agung parti Datuk Seri Ahmad Maslan Selasa lalu.

Selain itu, Tajuddin juga mendedahkan ada gerakan yang diketuai Timbalan Presiden UMNO Datuk Seri Mohamad Hasan supaya Zahid berundur daripada jawatan Presiden UMNO.

Turut terlibat dalam perbincangan itu, beberapa pimpinan tertinggi termasuk Penasihat BN Datuk Seri Najib Razak dan Ketua Pemuda Datuk Asyraf Wajdi Dusuki.

“Tok Mat dan Bossku (Najib) dan lain-lain yang saya sebutkan tadi kita nak buat satu memorandum. Ia pada Mei 2020 dan perhimpunan itu dibuat di rumah saya.

“Kita nak minta dia turun secara baik. Kita tak naklah tendang-tendang. Minta kita buat tinjauan ketua-ketua bahagian.

“Berapa ketua bahagian yang setuju? Saya ingat 130 orang ketua bahagian. Perak 18 orang ketua bahagian,” katanya.

Krisis politik tahun lalu berpunca daripada Zahid bersama 15 MP UMNO lain mengkhianati sokongan terhadap Tan Sri Muhyiddin Yassin sehingga terpaksa meletak jawatan PM pada 16 Ogos.

Susulan kekosongan jawatan PM yang dilepaskan Muhyiddin, Istana Negara meminta semua parti politik sebelah kerajaan dan pembangkang untuk memilih calon PM masing-masing.

Nama Ismail Sabri dicalonkan Bersatu dan PAS sebagai pengganti Muhyiddin, bagaimanapun UMNO ketika itu masih belum memuktamadkan calon utama mereka.

Bagaimanapun, Ismail Sabri berjaya memperoleh majoriti untuk dilantik menjadi PM menggantikan Muhyiddin.

Berita berkaitan: Tular klip audio Anwar, Zahid bincang strategi semasa PAU


Sebanyak 254 borang penamaan calon PRN Melaka sudah dijual SPR

Suruhanjaya Pilihan Raya (SPR) sudah menjual sebanyak 254 borang penamaan calon bagi Pilihan Raya Negeri (PRN) Melaka menjelang beberapa hari lagi sebelum hari penamaan calon, Isnin ini.

Jurucakap Ibu Pejabat Suruhanjaya Pilihan Raya (SPR) ketika dihubungi Bernama hari ini, berkata borang penamaan calon itu mula dijual pada 18 Oktober lalu di pejabat SPR di Putrajaya dan SPR Melaka.

“Segala proses pembelian berjalan lancar di kedua-dua tempat. SPR juga menasihatkan bakal calon yang bertanding mengisi borang dan membuat semakan dengan Pejabat Pegawai Pengurus atau Pejabat Pilihan Raya Negeri, sebelum hari penamaan calon iaitu pada 8 November ini.

“Calon juga disaran membuat pembayaran deposit lebih awal dan resit pembayaran perlu dibawa pada hari penamaan sebagai bukti pembayaran bagi memastikan semua proses seterusnya lancar,” katanya.

SPR menetapkan tarikh mengundi PRN Melaka pada 20 November, manakala penamaan calon pada 8 November dan undi awal pada 16 November.

PRN Melaka diadakan berikutan pembubaran Dewan Undangan Negeri (DUN) pada 4 Oktober lalu, susulan empat Ahli Dewan Undangan Negeri (ADUN) menarik sokongan terhadap kepemimpinan Ketua Menteri, Datuk Seri Sulaiman Md Ali.

Empat ADUN itu ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Ikhtiar selamatkan nyawa daripada Covid-19 satu perjuangan jihad: PM

Perdana Menteri Tan Sri Muhyiddin Yassin menyifatkan pengorbanan umat Islam di Malaysia dalam mematuhi prosedur operasi standard (SOP) adalah jihad yang besar pada sisi Allah SWT dalam ikhtiar untuk menyelamatkan nyawa.

Pengorbanan yang tinggi juga ditunjukkan petugas barisan hadapan dalam kalangan kakitangan kesihatan, keselamatan, penjawat awam mahupun sukarelawan dan badan bukan kerajaan bagi melawan wabak Covid-19 yang melanda negara sejak tahun lalu.

Perdana Menteri turut menghargai pengorbanan itu dan mendoakan supaya semangat petugas barisan hadapan negara dan rakyat secara umumnya akan dikurniakan ganjaran terbaik di sisi Allah SWT.

“Saya berharap saudara dan saudari mengekalkan disiplin dan kepatuhan terhadap SOP kerana ketika ini kita masih tidak diizinkan melakukan aktiviti merentas negeri dan saling menziarahi. Saya merayu supaya kita semua bersabarlah dalam mematuhi SOP.

“Dalam tempoh fasa pemulihan ini, kerajaan menguatkuasakan larangan tertentu mengikut SOP Majlis Keselamatan Negara (MKN) yang menuntut sambutan Aidiladha perlu dilakukan di rumah bersama keluarga secara sederhana. Namun begitu, saya percaya kemeriahan sambutan ini tetap dirasakan.

“Namun berita baiknya ialah kita membenarkan pelaksanaan solat Sunat Aidiladha dan solat Jumaat dengan diperluaskan kuantitinya kepada 50 orang namun Pihak Berkuasa Agama Islam Negeri akan menetapkan SOP mengikut kesesuaian atas perkenan Sultan-Sultan Negeri,” katanya dalam ucapan khas sempena Aidiladha, di sini.

Perdana Menteri juga yakin Malaysia mampu berjaya dalam peperangan melawan Covid-19 dengan pertolongan dan rahmat Allah SWT yang bersama hambaNya yang sentiasa berusaha gigih, bersabar dan bertawakal.

Apatah lagi dalam tempoh beberapa bulan sahaja lagi, negara akan dapat mencapai matlamat imuniti kelompok berdasarkan kelancaran pemberian vaksin Covid-19 yang sedang berjalan di seluruh negara ketika ini, katanya.

“Setakat ini, Pusat Pemberian Vaksin (PPV) secara konsisten mencapai jumlah lebih 400,000 dos sehari, yang meletakkan negara di landasan yang betul untuk mencapai sasaran imuniti kelompok menjelang akhir tahun ini,” katanya.

Perdana Menteri turut mengharapkan umat Islam di negara ini diizinkan untuk kembali mengerjakan ibadat Haji pada tahun hadapan susulan keputusan muktamad pihak berkuasa Arab Saudi yang tidak membenarkan jemaah negara luar termasuk Malaysia ke Tanah Suci tahun ini ekoran wabak itu.

“Peluang untuk menunaikan ibadat Haji adalah saat yang sangat ditunggu-tunggu umat Islam. Kita semua rindukan kesempatan untuk mengunjungi Baitullah al-Haram dan menziarahi maqam Rasulullah SAW ketika berada di tanah suci.

“Namun pada tahun ini kita terpaksa menangguhkan semua urusan berkaitan operasi musim Haji kerana kita akur dengan keputusan pihak berkuasa Arab Saudi.

“Saya faham ramai dalam kalangan kita yang berasa amat sedih dengan berita ini, namun saya percaya umat Islam di negara ini menerima ketentuan ini dengan penuh redha, sabar dan berlapang dada,” katanya.

Mengenai ibadat korban, Perdana Menteri berkata, umat Islam perlu mematuhi panduan dan SOP yang dikeluarkan pihak berkuasa keran ia adalah semata-mata untuk memenuhi tuntutan syarak dalam melindungi nyawa kita daripada bahaya Covid-19.

Katanya, pelaksanaan ibadah korban kali ini mungkin sedikit berbeza dengan kaedah sebelumnya tertakluk kepada pematuhan garis panduan yang ditetapkan oleh Jabatan Agama Islam Negeri (JAIN) dan Jabatan Perkhidmatan Veterinar (JPV).


Dakwa beli kereta: Anwar cuba cetus persepsi negatif terhadap Muhyiddin

Datuk Seri Anwar Ibrahim mungkin terkhilaf kerana mengatakan bekas Perdana Menteri (PM) Tan Sri Muhyiddin Yassin memesan sebuah kereta rasmi untuk kegunaannya tetapi tidak diteruskan oleh Datuk Seri Ismail Sabri Yaakob ketika menjadi PM kesembilan.

Bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad menjelaskan sebagai PM ketika itu, Muhyiddin diberikan dua pilihan kereta rasmi iaitu MPV Lexus dan Mercedes S600.

“PM-10 (Anwar) di Dewan Rakyat semalam berkata Tan Sri Muhyiddin memesan sebuah kereta rasmi tetapi tidak diteruskan oleh PM-9 dan dibatalkan oleh PM-10. Saya agak beliau merujuk kepada kereta Mercedes S600 itu.

“Sebagai Perdana Menteri pada masa itu, Tan Sri Muhyiddin diberikan dua pilihan kereta rasmi iaitu MPV Lexus dan Mercedes S600.

“Harga kedua-duanya terlalu mahal dan minit terakhir Tan Sri Muhyiddin kepada Jabatan Perdana Menteri ialah supaya harganya dikaji dan dirunding semula. Kelulusan akhir perlu dibuat oleh Kementerian Kewangan.

“Saya kembalikan minit tersebut kepada pegawai dan ia terhenti setakat itu sahaja,” katanya dalam kenyataan sebagai mengulas dakwaan dibuat Anwar bagi memberi persepsi negatif kepada Pengerusi Perikatan Nasional itu.

Dr Marzuki berkata sehinggalah Tan Sri Muhyiddin meletak jawatan pada 16 Ogos 2021, kereta Mercedes itu tidak pernah ditempah atau dibeli oleh kerajaan.

“Saya percaya kenyataan PM-10 bahawa Tan Sri Muhyiddin telah memesan kereta tersebut adalah terkhilaf,” jelasnya.

Menurutnya Muhyiddin menggunakan kereta peribadinya yang sama sejak berada di dalam pembangkang, iaitu ketika menjadi Menteri Dalam Negeri, PM dan sehinggalah sekarang.

“Beliau tidak menggunakan kereta rasmi kerajaan,” tegas Dr Marzuki.


Singapura lepasi sejuta kes, 7,951 jangkitan baharu di Indonesia

Singapura pada Sabtu (19 Mac 2022) mencatat kumulatif positif Covid-19 melepasi paras satu juta kes, dengan Kementerian Kesihatan (MOH) negara itu melaporkan 10,244 jangkitan baharu.

Secara keseluruhan, 10,102 daripada jangkitan baharu Covid-19 yang dilaporkan setakat tengah hari Sabtu adalah melibatkan penularan tempatan manakala 142 kes import.

Terdapat tiga kematian dilaporkan pada Sabtu, menjadikan jumlahnya meningkat kepada 1,194.

Sehingga semalam, 1,130 pesakit masih dirawat di hospital, menurut statistik jangkitan terkini di laman web MOH. Seramai 127 pesakit memerlukan bantuan oksigen.

Seramai 27 pesakit dirawat di unit rawatan rapi, berbanding 30 pada Jumaat.

Kebanyakan jangkitan baharu Covid-19 di Singapura adalah kes Protokol 2, iaitu mereka yang sihat atau dinilai mempunyai keadaan ringan.

Sehingga kini, Singapura telah merekodkan 1,007,158 kes positif Covid-19 sejak permulaan wabak itu.

Sementara itu, Indonesia pula melaporkan sebanyak 7,951 jangkitan baharu Covid-19 dalam tempoh 24 jam semalam, menjadikan kumulatif positif sebanyak 5,956,561, dengan 5,573,228 pesakit telah pulih.

Kementerian Kesihatan Republik Indonesia (Kemkes) memaklumkan dalam tempoh itu juga seramai 188 pesakit meninggal dunia akibat komplikasi Covid-19, menjadikan jumlah keseluruhan sebanyak 153,599 kes. – Agensi


Omicron: Thailand kuat kuasa semula kuarantin wajib

Thailand hari ini melaksanakan semula serta-merta peraturan kuarantin mandatori dan mengetepikan skim ‘test and go’ bagi semua pelawat yang telah melengkapkan suntikan vaksin masing-masing.

Tindakan terbaharu itu diambil setelah pihak berkuasa kesihatan negara berkenaan bimbang susulan peningkatan penularan varian baharu Covid-19, Omicron, yang kini dilaporkan telah menyerang lebih 80 negara.

Keputusan itu sekali gus memberi tamparan kepada usaha memulihkan semula sektor pelancongan Thailand yang terjejas teruk sejak awal tahun lalu, menjelang kemuncak musim cuti Krismas dan sambutan Tahun Baharu bermula 24 Disember ini.

Jurucakap kerajaan ,Thanakorn Wangboonkongchana turut mengumumkan penggantungan program ‘sandbox’ yang membenarkan pelawat kekal dan bergerak di sekitar lokasi tertentu, kecuali pulau peranginan Phuket, di mana beliau berkata ia akan terus berkuat kuasa.

“Ini bukan untuk menutup pelancong tetapi untuk menangguhkan ketibaan buat sementara waktu,” katanya sambil menambah bahawa keputusan itu akan dikaji semula pada 4 Januari akan datang.

Beliau berkata, kira-kira 200,000 pelawat yang telah mendaftar untuk skim “uji-dan-pergi”, yang dikenali sebagai Pas Thailand, tetapi belum memasuki Thailand akan dibenarkan datang.

Mereka akan tertakluk kepada ujian coronavirus semasa ketibaan dan ujian kedua tujuh hari kemudian atas perbelanjaan kerajaan. Beliau tidak memberikan butiran lanjut.

Mereka diwajibkan menjalani ujian Covid-19 ketika ketibaan dan ujian kedua tujuh hari kemudian di pusat disediakan kerjaan, katanya tanpa memberi penjelasan lanjut.

Perdana Menteri Thailand, Prayuth Chan-ocha berkata mulai hari ini, negara itu tidak lagi meluluskan permohonan baharu menerusi skim ‘test and go’.

“Mulai sekarang, Thailand kembali kepada sistem kuarantin lama apabila masuk ke negara ini,” katanya.

Keputusan itu dibuat selepas Thailand merekodkan kes pertama penularan domestik varian Omicron minggu lalu, apabila seorang pemastautin yang pulang dari luar negara diuji negatif semasa ketibaan tetapi kemudian diuji positif dan turut menjangkiti ahli keluarganya.

Beberapa kes positif lain semuanya dikesan selepas ujian semasa ketibaan dan telah dikuarantin.


Banjir makin pulih, KL dan Perak tutup semua PPS

Keadaan banjir di tujuh negeri dilaporkan semakin pulih dengan semua pusat pemindahan sementara (PPS) di Wilayah Persekutuan Kuala Lumpur dan Perak ditutup, hari ini.

Berdasarkan maklumat dalam portal Info Bencana Jabatan Kebajikan Masyarakat (JKM) sebanyak 254 PPS di lima negeri – Pahang, Kelantan Selangor, Melaka dan Negeri Sembilan – masih beroperasi.

Sehingga jam 5.30 petang ini, jumlah mangsa di kelima-lima negeri itu juga turun kepada 11,793 keluarga membabitkan 40,408 individu.

Pecahan terkini menunjukkan 155 PPS masih beroperasi di Pahang dengan 22,449 mangsa banjir melibatkan 8,117 lelaki, 7,661 wanita, 9,709 kanak-kanak dan 750 bayi.

Di Selangor, seramai 16,953 mangsa meliputi 5,901 lelaki, 5546 wanita, 5,154 kanak-kanak dan 352 bayi, ditempatkan di 88 PPS.

Lima PPS di Kelantan menempatkan 685 mangsa terdiri daripada 224 lelaki, 231 wanita, 219 kanak-kanak dan 11 bayi.

Seramai 292 mangsa terdiri daripada 95 lelaki, 107 wanita, 83 kanak-kanak dan tujuh bayi ditempatkan di empat PPS yang masih beroperasi di Negeri Sembilan, manakala hanya satu PPS dibuka di Melaka dengan 29 mangsa iaitu sembilan lelaki, tujuh wanita serta13 kanak-kanak.

Info Bencana JKM juga memaklumkan dua PPS dibuka bagi menempatkan 133 mangsa di Batu 11, Gombak, Selangor dan Sungai Penchala, Kuala Lumpur yang terjejas akibat tanah runtuh.

Sementara itu, Jabatan Pengaliran dan Saliran (JPS) memaklumkan status paras air dua empangan di Kuala Lumpur dan Sungai Langat di TNB Pangsun, Hulu Langat, Selangor berada pada bacaan normal.

Bagaimanapun, paras Sungai Langat di Bukit Changgang, Kuala Langat dan Sungai Buloh di Parit Mahang, Kuala Selangor pada tahap waspada.

Perkongsian sama menyaksikan lima sungai di Pahang pada tahap waspada, masing-masing di Sungai Dong di Kampung Peruas, Raub; Sungai Triang di Taman Agropolitan Chemomoi, Bentong; Sungai Pahang di Temerloh dan Sungai Jengka di Kampung Jengka Batu 13, Maran.

Tiga sungai di Pahang berada pada paras bahaya, iaitu Sungai Bera, Bera serta Sungai Kundang dan Sungai Pahang di Lubuk Paku, Maran, manakala satu lagi sungai iaitu Sungai Pahang di Paloh Inai dicatatkan pada bacaan amaran.

Tujuh sungai lain, masing-masing dua di Johor Melaka dan Sarawak serta satu di Kelantan turut mencatatkan bacaan pada paras waspada.


Kembalikan deria bau

WANITA ini sangat tertekan apabila tidak dapat menikmati keenakan makanan kegemarannya, ayam belanda. Dia dapat merasakan kekurangan apabila tidak dapat menghidu aroma makanan tersebut.

“Mula-mula hidung saya berair, kedua-dua mata bertukar merah selain batuk tidak henti-henti. Beberapa hari kemudian, gejala tersebut hilang tetapi kemudiannya, saya hilang upaya untuk menghidu,” kata Diana Appleyard pada akhbar Daily Mail baru-baru ini.

Diana merupakan seorang penulis, penyiar dan wartawan bebas majalah dan suratkhabar di Britain.

Sejak beberapa tahun lalu, Diana menderita hilang deria bau akibat cuaca yang sangat sejuk di Britain.

“Saya tidak dapat makan makanan kegemaran malah mencium bau badan sendiri,” katanya. Justeru, dia berjumpa dengan pakar hidung di Hospital Telinga, Hidung dan Tekak Diraja di London, Dr. Glenis Scadding.

Selepas beberapa ujian, wanita itu sebenarnya didapati menghidap masalah hilang deria bau iaitu persepsi bau yang lain daripada sumber sebenar.

“Saya diminta menghidu bau kopi serta herba yang kuat bagi merangsang deria bau,” katanya.

Namun, Diana bertuah kerana derita itu hanya dilalui selama dua tahun sebelum dia dapat menikmati semula bau masakan ayam belanda kegemarannya.

Masalah yang dialami Diana bukanlah sesuatu yang pelik atau ganjil. Mungkin ada antara ahli keluarga atau rakan-rakan kita yang mengalami masalah yang sama.

Mereka tidak dapat menghidu bau makanan dan mungkin berada dalam keadaan bahaya kerana tidak dapat menghidu bau kebakaran atau gas dari dapur.

Menurut Pakar Telinga, Hidung dan Tekak, Dr. Raymond Tan Suan-Kuo, hilang deria bau secara keseluruhan dikenali sebagai anosmia.

Beliau menjelaskan, dalam hidung manusia terdapat banyak reseptor yang berperanan mengesan bau.

“Reseptor ini akan diaktifkan apabila terdapat rangsangan yang dibawa oleh udara yang disedut. Impuls elektrik ini akan terus bersambung sehingga ke bahagian otak bagi mentafsirkan dan menterjemah apakah jenis bau yang dihidu,” katanya.

Menurut Dr. Raymond, deria bau terletak di bahagian bumbung rongga hidung.

Ia diselaputi oleh mukosa hidung yang sangat nipis. “Selalunya aroma yang dihidu dapat menyeberangi selaput ini dan sampai ke kawasan deria bau.

Selepas aroma itu dikesan oleh penghujung deria, mesej tentang aroma ini akan dihantar ke otak melalui saraf olfaktori iaitu saraf deria khusus bagi pembauan,” katanya.

Selain anosmia, hiposmia dan parosmia merupakan masalah deria bau yang kerap berlaku.

Hiposmia ialah keadaan seseorang masih boleh menghidu tetapi berdasarkan sumber bau yang kuat seperti durian. Parosmia pula persepsi bau yang lain daripada sumber sebenar, iaitu seseorang menghidu sesuatu yang majoriti orang lain tidak mempunyai persepsi sedemikian.

Dr. Raymond menjelaskan, beberapa sebab seseorang boleh kehilangan deria bau.

Ia boleh disebabkan ketumbuhan polip, kerosakan saraf olfaktori disebabkan oleh kemalangan, barah otak atau barah di kawasan bumbung hidung, infeksi di rongga hidung atau sinusitis.

Selain itu, kekurangan zink dalam badan dan keracunan kadmium daripada telefon bimbit juga boleh menyebabkan penyakit berkenaan.

“Kemalangan yang melibatkan bahagian hidung, tulang pipi dan bahagian tengah muka juga boleh menyebabkan kerosakan saraf bau.

Ia menyebabkan kerosakan struktur dalam hidung seperti bengkok tulang septum (tulang tengah hidung) ataupun saraf olfaktori (mengesan bau),” ujarnya.

Kehilangan deria bau akibat kemalangan kekal selamanya jika jenis dan tahap kecederaan serius kepada bahagian badan tersebut. Sinus juga boleh menyebabkan mukosa yang menyelaputi deria bau di rongga hidung menjadi bengkak.

Ini akan menghindarkan aroma yang dihidu tidak sampai ke deria tersebut, justeru mengurangkan rasa aroma yang dihidu.

Jika penyakit ini agak kronik, separuh deria bau akan hilang oleh kerana mukosa ini tidak dapat pulih ke keadaan asal atau akan mengambil masa yang lama untuk pulih.

Proses pemulihan mungkin dapat dipercepatkan lagi dengan penggunaan ubat-ubatan tertentu selepas pemeriksaan yang teliti dilakukan ke dalam rongga hidung dan sinus.

RawatanBagi mengetahui tahap keseriusan masalah deria bau seseorang, Dr Raymond menjelaskan, satu ujian akan dijalankan.

“Ujian itu bersifat subjektif dengan meminta pesakit memberitahu sama ada dia dapat menghidu sumber bau tertentu. Misalnya seseorang diminta menghidu lima jenis bau seperti kopi, campuran cengkih dan kayu manis atau herba-herba,” jelasnya.

Tidak seperti ujian penyakit lain, ia sangat mudah dan tidak menyakitkan. Ujian ini hanya memerlukan bukti adakah aduan bau itu wujud untuk tindakan selanjutnya.

Tambah Dr. Raymond, pemeriksaan endoskop (alat untuk memeriksa bahagian dalam organ yang berongga) dilakukan untuk melihat masalah hidung dengan jelas melalui monitor.

“Satu kamera kecil akan dimasukkan dalam rongga hidung untuk melihat sama ada polip dan sebagainya. Jika tiada sebarang penemuan diperolehi, pakar akan melakukan imbasan berkomputer atau Imbasan Resonan Magnetik (MRI) lebih berkesan,” ujarnya.

Mengulas tentang rawatan penyakit ini, ia bergantung kepada punca penyakit. Kebiasaannya, pakar akan mengkaji sejarah pesakit termasuk sejarah kemalangan, masalah alahan pada diri dan keluarga, serta sakit tulang pipi, dahi dan dalam hidung.

“Jika terdapat polip atau resdung pada hidung, kita boleh melakukan pembedahan. Pada hari ini terdapat kesan pembedahan minimum yang sangat mudah dan tiada kesan panjang untuk pesakit,” ujarnya.

Dalam kebanyakan kes, masalah deria bau mungkin bersifat sementara. Rawatan akan diberikan setelah punca sebenar dikesan. Ia tidak sama antara seorang dengan seorang yang lain.

Apa yang penting ialah kita dapat mengesan apa yang berlaku pada diri kita dan berjumpa dengan pakar jika mengesyaki sesuatu yang tidak kena dengan deria bau kita.


PH kena kaji semula calonkan Anwar sebagai PM

Kes saman difailkan bekas pembantu, Yusoff Rawther terhadap Datuk Seri Anwar Ibrahim masih belum selesai, sepatutnya Pakatan Harapan (PH) tidak menamakan beliau sebagai calon Perdana Menteri (PM).

Gesaan itu dibuat Ahli Majlis Pimpinan Tertinggi Bersatu, Datuk Dr Abdul Latiff Ahmad yang menyifatkan tindakan PH itu memberi persepsi gabungan pembangkang itu tidak menghormati mahkamah apabila mencalonkan Presiden PKR itu sebagai PM jika memenangi Pilihan Raya Umum Ke-15 (PRU-15) nanti.

“Nama yang dicalonkan oleh parti-parti politik sebagai Perdana Menteri perlulah nama yang sesuai dihantar ke Istana Negara. Dalam keadaan ini, adalah terpulang kepada PH untuk bertanggungjawab dan mengkaji semula pencalonan bagi jawatan perdana menteri.

“Mereka perlu menghormati proses pilihan raya negara dengan memastikan semua calon, terutamanya calon Perdana Menteri adalah bersih dan penuh integriti.

“Sehingga Mahkamah Tinggi memberi suatu keputusan dalam kes Yusoff, Anwar tidak layak dinamakan calon Perdana Menteri,” kata Latiff dalam satu kenyataan, hari ini.

Untuk rekod, Yusoff membuat tuntutan di Mahkamah Tinggi terhadap Anwar pada 14 Julai 2021 berhubung dakwaan serangan seksual yang dikatakan berlaku terhadapnya pada Oktober 2018 di kediaman pemimpin PKR itu.

Anwar, bagaimanapun menafikan dakwaan Yusoff itu dan telah memfailkan saman balas.

Mengulas lanjut, Latiff berkata, apatah lagi pada 19 Oktober lalu, Yusof menang suatu kes saman berkaitan isu ini terhadap setiausaha akhbar Anwar, apabila mahkamah memerintahkan ganti rugi RM200,000 dan kos dibayar kepada Yusoff.

“Di mana-mana negara di dunia, adalah satu kebiasaan bahawa apabila seorang pemimpin menghadapi tuduhan salah laku seksual di mahkamah, maka beliau perlu menarik diri dari sebarang pilihan raya atau jawatan kerajaan sehingga selesai kes mahkamah terbabit.

“Ini adalah untuk memastikan hanya pemimpin yang bersih dan bermoral tinggi memegang jawatan kerajaan yang penting bagi memelihara keyakinan umum dan reputasi negara,” katanya.


Lelaki pandu MPV secara berbahaya dalam video tular ditahan

Polis menahan seorang lelaki yang disyaki memandu kenderaan pelbagai guna (MPV) secara berbahaya di Kilometer (KM) 25.1 hingga KM 27.5 Lebuhraya Karak menghala ke Genting Sempah, Pahang, semalam.

Ketua Polis Daerah Gombak ACP Zainal Mohamed Mohamed berkata pembuli jalan yang berusia 43 tahun itu ditahan di perkarangan Bahagian Siasatan dan Perundangan Trafik Ibu Pejabat Polis Daerah (IPD) Gombak pada pukul 2 petang, lapor Bernama.

“Pemandu ini telah dibawa menjalani ujian air kencing di Bahagian Narkotik IPD Gombak dan hasil ujian adalah negatif. Beliau juga dibawa ke Hospital Selayang untuk diambil sampel darah bagi tujuan ujian alkohol,” katanya dalam kenyataan.

Beliau berkata pemandu terbabit akan dibawa ke Mahkamah Majistret Selayang untuk mendapat perintah reman bagi disiasat mengikut Seksyen 42 (1) Akta Pengangkutan Jalan 1987 kerana memandu secara melulu dan berbahaya.

Semalam tular di media sosial satu klip video yang memaparkan kenderaan MPV yang dilihat cuba memotong barisan secara berbahaya.


PRN Melaka: PM, presiden beri pandangan dalam mesyuarat MT UMNO Khamis ini

Selepas berlaku beberapa percanggahan kenyataan berkaitan Pilihan Raya Negeri (PRN) Melaka, Majlis Tertinggi (MT) UMNO akan bermesyuarat pada Khamis ini bagi membincangkan kemelut negeri itu.

Menurut Bernama, Setiausaha Agung UMNO Datuk Seri Ahmad Maslan berkata, Pengerusi Badan Perhubungan UMNO negeri, Datuk Seri Ab Rauf Yusoh akan membentangkan cadangan dan langkah yang perlu dilakukan tentang situasi terkini politik Melaka.

Selepas itu, Ahmad Maslan berkata, Presiden UMNO, Datuk Seri Ahmad Zahid Hamidi, Timbalan Presiden Datuk Seri Mohamad Hasan serta Perdana Menteri yang juga Naib Presiden Datuk Seri Ismail Sabri Yaakob akan memberi pandangan masing-masing berhubung situasi politik negeri berkenaan.

“Segala cadangan dan langkah mengenai apa yang perlu dilakukan selepas ini akan dibentangkan oleh Pengerusi Badan Perhubungan UMNO negeri Datuk Seri Ab Rauf Yusoh bersama Ketua Menteri Datuk Seri Sulaiman Md Ali kepada MT.

“Tentunya Presiden dan Timbalan Presiden UMNO serta Perdana Menteri akan memberi pandangan mengenai situasi politik Melaka,” katanya.

Sebelum ini Ahmad Zahid mencadangkan agar PRN Melaka diadakan susulan tindakan empat Ahli Dewan Undangan Negeri (ADUN) menarik sokongan terhadap kepimpinan Ketua Menterinya Datuk Seri Sulaiman Md Ali

Empat ADUN berkenaan diketuai Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Bagaimanapun, sehingga hari ini kerajaan masih belum buat keputusan sama ada PRN Melaka akan diadakan atau pun tidak dan perkara itu akan diketahui selepas diputuskan oleh Kabinet.

Selain itu, pada minggu lalu pula, Ahmad Maslan mengeluarkan pula kenyataan bahawa UMNO mungkin akan mencadangkan kepada Perdana Menteri agar menasihati Yang Dipertuan Agong supaya darurat diisytiharkan di Melaka.

Ab Rauf selaku Speaker Dewan Undangan Negeri (DUN) Melaka pada 5 Oktober lepas dilapor berkata Yang Dipertua Negeri Tun Mohd Ali Rustam telah membuat pertimbangan dan bersetuju DUN Melaka dibubarkan pada 4 Oktober bagi memberi laluan kepada pilihan raya negeri diadakan.

Sebelum ini, kerajaan Melaka pimpinan Barisan Nasional (BN) diwakili 17 ADUN terdiri daripada 14 ADUN UMNO, dua Bersatu dan satu Bebas manakala pembangkang memiliki 11 kerusi iaitu tujuh DAP, dua PKR dan dua Amanah.


PM, Muhyiddin, Hadi ucap takziah kepada keluarga Allahyarham Ahmad Sarji

Datuk Seri Ismail Sabri Yaakob menyifatkan Allahyarham Tun Ahmad Sarji Abdul Hamid, sebagai seorang negarawan dan tokoh pentadbir perkhidmatan awam yang amat dihormati dan disegani, malah jasa baktinya akan terpahat dalam sejarah negara sampai bila-bila.

Perdana Menteri berkata bekas Ketua Setiausaha Negara itu cukup sinonim dengan pelbagai usaha mempertingkat imej dan kecekapan tadbir urus perkhidmatan awam, bahkan komited menyumbang idea dan kepakaran termasuk dalam sektor pendidikan walaupun setelah bersara.

Katanya, Allahyarham sebagai Pengerusi Institut Kefahaman Islam Malaysia (IKIM) dan Jawatankuasa Hal Ehwal Islam Majlis Raja-Raja turut memainkan peranan yang sangat signifikan dalam memartabatkan syiar Islam di dalam negara.

Beliau berkata pemergian Allahyarham yang baginya adalah seorang negarawan, merupakan satu kehilangan besar buat negara.

“Salam takziah buat ahli keluarga Allahyarham atas pemergian insan tersayang dan saya doakan agar tabah menghadapi detik yang mendukacitakan ini.

“Semoga roh Allahyarham dicucuri rahmat dan diangkat darjatnya bersama para anbia. Al-Fatihah,” katanya dalam catatan di Facebooknya hari ini.

Sementara itu, bekas Perdana Menteri Tan Sri Muhyiddin Yassin berkata Allahyarham merupakan tokoh pentadbir perkhidmatan awam yang amat disegani serta seorang individu yang tegas dan amat berdedikasi dalam menjalankan setiap amanah yang digalas.

“Allahyarham berani dan lantang bersuara, tegas dalam membuat keputusan, amanah dalam berkhidmat serta berdisiplin tinggi.

“Penampilannya yang sederhana serta mudah didekati menjadikan Allahyarham amat disegani dan dipandang tinggi oleh masyarakat,” katanya dalam hantaran di laman Facebook, hari ini.

Muhyiddin berkata semasa menjawat jawatan KSN, Allahyarham dikenali sebagai tokoh yang mendukung konsep Pengurusan Kualiti Menyeluruh (TQM) bagi meningkatkan keberkesanan sistem penyampaian perkhidmatan awam.

Allahyarham, yang merupakan Tokoh Maal Hijrah 1420 Hijrah menghembuskan nafas terakhir pada usia 82 tahun di sebuah hospital pada 1.40 pagi tadi dan jenazahnya selamat dikebumikan di Tanah Perkuburan Islam Raudhatul Sakinah II, Bukit Kiara kira-kira 12 tengah hari tadi, selepas disolatkan di Masjid Saidina Umar Al-Khattab, Bukit Damansara.

Dilahirkan pada 16 Sept 1938 di Tapah, Perak, Allahyarham berkhidmat sebagai KSN dari 1990 hingga 1996 semasa era pentadbiran Perdana Menteri keempat Tun Dr Mahathir Mohamad dan merupakan tokoh pentadbir Perkhidmatan Awam negara yang amat disegani dan dihormati.

Allahyarham juga merupakan pengasas dan pengerusi pertama Institut Kefahaman Islam Malaysia (IKIM) pada 1992 dan dilantik semula ke jawatan itu pada 2019.

Presiden PAS, Datuk Seri Abdul Hadi Awang pula berkata pemergian Almarhum merupakan kehilangan besar buat negara melalui jasa dan bakti yang telah dicurahkan selama ini.

“Saya mewakili Parti Islam Se-Malaysia (PAS) mengucapkan takziah kepada keluarga almarhum. Semoga sabar dan tabah atas ujian ini.

“Semoga Allah mencucuri rahmat kepada Almarhum, diterima amal soleh, diampunkan segala dosanya dan ditempatkan dalam kalangan para solihin,” katanya.


Korea Utara uji peluru berpandu antara benua pertama sejak 2017

Korea Utara semalam menguji peluru berpandu balistik antara benua (ICBM) pertama sejak November 2017, membatalkan moratorium yang dikenakan sendiri, selain mendapat reaksi keras daripada Amerika Syarikat (AS) dan sekutunya.

Peluru berpandu itu, sekali gus menandakan ‘pertunjukan kekuatan’ kali ke-12 Pyongyang tahun ini, dikesan pada petang Khamis (24 Mac 2022) oleh Korea Selatan dan Jepun.

ICBM adalah peluru berpandu balistik benua ke benua mencapai jarak minimum 5,500 kilometer yang direka, terutama untuk membawa senjata nuklear, dan senjata konvensional lain, termasuk senjata kimia dan biologi.

Ketua Turus Bersama Korea Selatan (JCS) dalam satu kenyataan berkata peluru berpandu itu, berkemungkinan ICBM, dilancarkan dari lapangan terbang Sunan Pyongyang pada jam 2.34 petang (waktu Korea) dan terbang kira-kira 1,080km ke arah timur, mencapai ketinggian lebih 6,200km.

Jepun berkata peluru berpandu itu merupakan “jenis baharu” ICBM yang mampu mencapai sasaran di pantai timur AS. Ia terbang kira-kira 1,100km dalam tempoh 71 minit untuk mendarat di dalam zon ekonomi eksklusif Jepun di luar wilayah Aomori utara.

Perdana Menteri Jepun Fumio Kishida mengecam ujian itu sebagai tidak boleh dimaafkan.

“Siri-siri tindakan yang diambil oleh Korea Utara ini mengancam keamanan dan keselamatan negara kita, rantau ini dan masyarakat antarabangsa, dan ia sama sekali tidak boleh diterima,” katanya di Brussels, di mana dia bersedia untuk bertemu pemimpin dunia lain mengenai krisis Ukraine.

Presiden Korea Selatan Moon Jae-in menggelar pelancaran itu sebagai “pelanggaran jelas” terhadap resolusi Majlis Keselamatan Pertubuhan Bangsa-Bangsa Bersatu yang “menyebabkan ancaman serius kepada Semenanjung Korea”.

JCS juga telah menyuarakan bantahan dan sebagai tindak balas, mereka menembak peluru berpandu dari tanah, laut dan udara ke arah perairan di pantai timur, bagi menunjukkan kemampuan kepada Korea Utara.

Tentera Korea Selatan mempunyai kebolehan untuk menghancurkan dengan tepat tapak pelancaran peluru berpandu Korea Utara pada bila-bila masa,” kata JCS. – Agensi


PAS, Bersatu adakan pertemuan bincang kukuh kerjasama dalam PN

Kepimpinan tertinggi PAS dan Bersatu telah mengadakan pertemuan bagi membincangkan tentang pengukuhan kerjasama antara dua parti berkenaan dalam Perikatan Nasional (PN).

Mengulas lanjut pertemuan  yang diadakan Jumaat lalu, Naib Presiden PAS Datuk Seri Ahmad Samsuri Mokhtar memberitahu, dalam pertemuan itu juga turut berbincang tentang perkembangan politik tanah air.

“Biasalah, orang politik kalau berjumpa sudah tentu berbincang tentang politik. Kita melihat keadaan semasa dan bagaimana untuk mempertingkatkan kerjasama.

“Di samping itu, apa lagi yang perlu dibuat untuk menghadapi suasana sekarang, itulah perkara-perkara biasa sahaja,” katanya lapor Utusan Malaysia.

Pertemuan yang diadakan di Kuala Terengganu pada Jumaat lalu diadakan selepas Presiden PAS Datuk Seri Abdul Hadi Awang selesai menyampaikan kuliah duha secara dalam talian pada jam 10 pagi.

Difahamkan, turut hadir pada pertemuan berkenaan ialah Timbalan Presiden Bersatu, Datuk Seri Ahmad Faizal Azumu, Naib Presiden, Datuk Seri Ronald Kiandee dan Datuk Mohd. Rafiq Naizamohideen serta Setiausaha Agung, Datuk Seri Hamzah Zainudin.

Dari PAS pula yang turut hadir ialah Ahmad Samsuri dan Setiausaha Agung PAS, Datuk Seri Takiyuddin Hassan.


Anwar kata pengeluaran caruman KWSP jejas dana pelaburan negara

Datuk Seri Anwar Ibrahim memberi alasan bahawa pengeluaran caruman Kumpulan Wang Simpanan Pekerja (KWSP) akan memberi kesan kepada dana pelaburan negara.

Susulan itu, Perdana Menteri menegaskan kerajaan perlu mencari jalan lain bagi meringankan beban rakyat dalam usaha memastikan dana pelaburan negara itu tidak terjejas.

Kenyataan itu, sekali gus menunjukkan kerajaan Pakatan Harapan-Barisan Nasional (PH-BN) sekali lagi menegaskan tidak akan membenarkan pencarum mengeluarkan simpanan KWSP mereka secara bersasar.

“Saya boleh popular dan membenarkan pengeluaran KWSP, tetapi adakah seorang yang bertanggungjawab boleh berbuat demikian?

“Sebab itu kita kena cari jalan lain dengan menambah bonus, elaun dan bantuan kepada pekebun serta nelayan…semua ini kita buat untuk meringankan beban rakyat,” katanya menurut laporan BH.

Beliau berkata demikian ketika sesi soal jawab terbuka bersama belia yang diadakan julang kalinya di program Youth Empowerment Fair 2023 (YEF 2023), Pusat Konvensyen Kuala Lumpur (KLCC) di Kuala Lumpur, hari ini (Ahad, 19 Mac 2023).

Anwar berkata, tindakan kerajaan memberikan RM500 kepada pencarum yang mempunyai simpanan RM10,000 ke bawah adalah bagi membolehkan wang itu dilabur KWSP.

Katanya, pemberian RM500 itu akan memberi dividen dan wang tambahan kepada simpanan persaraan pencarum.

“Sebab itu saya ambil keputusan bagi RM500 kepada mereka yang mempunyai simpanan RM10,000 ke bawah… ia akan memberi maanfat, walaupun bukan hari ini, tetapi ketika bersara esok, tiga atau empat tahun.

“Tak ramai sebenarnya yang mendesak, hanya sebilangan kecil, tetapi kerana dijadikan isu politik, ia menjadi besar,” katanya.


Peguam negara gugur 16 kes berprofil tinggi sejak 2018, kata Azalina

Peguam negara telah menggugurkan 16 kes berprofil tinggi sejak tahun 2018 hingga 2023.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata 13 daripada kes tersebut dilepas dan dibebaskan oleh mahkamah.

“Daripada jumlah 16 kes tersebut, Mahkamah telah memerintahkan 13 kes dilepas dan dibebaskan daripada pertuduhan dan 3 kes lagi dilepas tanpa dibebaskan di bawah seksyen 254(3) Kanun Tatacara Jenayah.

“Jabatan Peguam Negara memutuskan untuk menggugurkan kes berprofil tinggi tersebut setelah menimbangkan, antara lain perkembangan baharu sesuatu kes, representasi yang dikemukakan peguam bela tertuduh, tertuduh yang dilepas dan dibebaskan daripada pertuduhan dijadikan saksi pendakwaan, atau tertuduh dikenakan kompaun.,” katanya dalam jawapan bertulis kepada Ahli Parlimen Permatang Pauh, Muhammad Fawwaz Mohamad Jan di Dewan Rakyat, semalam.

Sebelumnya, Muhammad Fawwaz meminta perdana menteri menyatakan data kes profil tinggi yang telah digugurkan oleh peguam negara sejak 2018 sehingga 2023 dan alasan pengguguran kes tersebut.

Dalam jawapan sama, Azaline menegaskan keputusan Jabatan Peguam Negara untuk mengenakan atau menggugurkan pertuduhan terhadap mana-mana orang adalah berdasarkan keterangan dan fakta hasil daripada penyiasatan.

“Keputusan yang dibuat adalah dengan adil berdasarkan keterangan dalam kertas siasatan, berlandaskan teras integriti bagi memastikan mangsa, saksi, tertuduh dan orang awam memperoleh keadilan sewajarnya selaras dengan bidang kuasa Peguam Negara yang diperuntukkan di bawah Perkara 145(3) Perlembagaan Persekutuan,” katanya.


Jumlah keseluruhan vaksinasi dos pertama dan kedua cecah 5,815,575: Adham

Sebanyak 5,815,575 individu sudah menerima vaksinasi dos pertama dan kedua  covid-19 secara keseluruhan setakat semalam, kata Menteri Kesihatan Datuk Seri Dr Adham Baba.

Daripada jumlah itu, seramai 4,202,601 individu atau 12.9 peratus populasi di negara ini telah menerima dos pertama dan seramai 1,612,974 individu di negara ini telah lengkap dua dos vaksin di bawah Program Imunisasi COVID-19 Kebangsaan.

Lima negeri yang mencatat penerima kedua-dua dos paling tinggi ialah Selangor dengan 208,031, Sarawak (186,008), Johor (167,469), Perak (150,000) dan Kuala Lumpur (141,094).

Dr Adham berkata, jumlah pemberian vaksin harian di negara ini pada Ahad ialah 140,573 dos, melibatkan 116,514 penerima dos pertama dan 24,059 dos kedua.

Sementara itu, berdasarkan laporan harian jumlah pendaftaran kumulatif vaksin dalam laman sesawang www.vaksincovid.gov.my sebanyak 15,426,982 pendaftaran direkodkan setakat semalam.


Entah bila pembangkang dipelawa? soal Ahmad Fadhli

Dakwaan kononnya Ahli Parlimen pembangkang enggan mengadakan perbincangan mengenai projek di kawasan masing-masing dinafikan Ketua Pemuda Perikatan Nasional (PN), Ahmad Fadhli Shaari.

Ahmad Fadhli yang juga Ahli Parlimen Pasir Mas itu berkata menepis dakwaan Perdana Menteri Datuk Seri Anwar Ibrahim kononnya pemimpin pembangkang tidak mahu berbincang, malah tidak pernah ada pelawaan dibuat oleh kerajaan campuran.

“Saya baca kenyataan PMX seperti yang dilaporkan di media massa. Saya dan kawan-kawan Ahli Parlimen PN ini sentiasa terbuka.

“Jemputlah kami bincang projek apa di kawasan kami. Entahlah bila yang dikatakan kami enggan terima pelawaan kerajaan itu, pelik,” katanya dalam satu hantaran Facebook hari ini.

Semalam, Anwar mendedahkan ahli Parlimen pembangkang didakwa masih enggan menerima pelawaan kerajaan bagi mengadakan perbincangan mengenai projek di kawasan mereka yang belum diluluskan

Beliau memberitahu, apa yang dilakukan pembangkang ketika ini hanya memberi kecaman terhadap kerajaan termasuk mendakwa kerajaan zalim kerana tidak memberi kelulusan projek yang dibawa.

Tambah Ahmad Fadhli, lebih pelik lagi bila dikatakan 30 tahun pihak pembangkang tidak bagi peruntukan.

“Memang ajaib kenyataan beliau,” ujarnya.

Tegasnya lagi, Ahli Parlimen Perikatan Nasional (PN) sentiasa terbuka bagi mengadakan perbincangan bersama kerajaan mengenai perkara tersebut.


Annuar usah putar belit isu perjanjian pelantikan TPM

Ketua Bahagian UMNO Ketereh Tan Sri Annuar Musa perlu bercakap dengan jelas dan tidak memutar belit sama ada wujud perjanjian antara Perdana Menteri (PM) Datuk Seri Ismail Sabri Yaakob dan Bersatu berhubung jawatan Timbalan Perdana Menteri (TPM).

Timbalan Pengerusi Badan Perhubungan UMNO Johor Datuk Nur Jazlan Mohamed turut menegur bekas Setiausaga Agung Barisan Nasional itu kerana tidak berterus terang terhadap jawapan yang dikehendaki oleh akar umbi parti.

“Kelmarin saya baca kenyataan media bekas Annuar yang minta saya tak payah campur tangan urusan perjanjian TPM antara Bersatu-PM.

“Dia cakap sebagai pemimpin bawahan saya tak layak untuk ambil tahu urusan besar seperti itu. Dia cakap bila saya nak tahu betul ke wujud perjanjian politik itu, saya hanya menyebabkan keadaan jadi kelam kabut.

“Bagi saya, Annuar tidak perlu memberi jawapan kepada media jika dia tidak mahu. Dia hanya boleh berkata ‘no comment’. Itu lebih selamat daripada memutar belit jawapan yang sebenarnya tidak menjawab soalan,” kata Nur Jazlan dalam satu kenyataan di Facebook.

Beliau menjawab nasihat Annuar supaya tidak mencampuri urusan antara Ismail Sabri, yang juga Naib Presiden UMNO, dan Bersatu berhubung perjanjian bagi pelantikan TPM dan menteri mentor.

Bekas ahli Parlimen Pulai itu berkata beliau meminta Annuar mengesahkan mengenai perjanjian itu disebabkan nama beliau (Annuar) turut disebut oleh pemimpin daripada Bersatu.

“Sebab Annuar sendiri sebut PM ke-10 adalah wakil dari UMNO dan pastinya apa yang dilakukan turut membawa nama UMNO jugalah. Jadi orang bawah-bawah ni kena tahu dan nak dapatkan pengesahan betul ke PM kita janjikan jawatan TPM kepada orang Bersatu.

“Selama ini orang UMNO bawah-bawah ni tak tahu apa pun pasal perjanjian itu. Tak pernah pun diberitahu oleh orang-orang atas dalam UMNO termasuk Naib Presiden sendiri.

“Soalan saya pun mudah saja. Annuar kena sahkan betul ke PM ada janji macam tu kepada Muhyiddin dan Bersatu. Annuar cuma perlu jawab Ya atau Tidak saja. Tak perlu jawab panjang berjela.

“Tapi bila kena jolok dengan orang media, Annuar jawab berbelit-belit dan jawapannya melencong jauh ke laut. Saya pula disalahkannya,” kata Nur Jazlan lagi.

Menurut dokumen yang tular di media sosial, gabungan Perikatan Nasional (PN) pimpinan Bersatu berikrar menyokong Ismail Sabri menjadi PM sebagai balasan melantik ahli partinya sebagai TPM dan presidennya Tan Sri Muhyiddin Yassin sebagai menteri mentor.

Bagaimanapun, kesahihan dokumen yang mengandungi tandatangan Ismail Sabri, Muhyiddin, Setiausaha Agung Bersatu Datuk Seri Hamzah Zainudin, dan Annuar, masih belum dapat disahkan.

Namun Setiausaha Agung PAS Datuk Seri Takiyuddin Hassan mengakui membuat draf perjanjian berkaitan jawatan TPM sepertimana yang dimaklumkan oleh Muhyiddin.

Takiyuddin berkata pembabitan beliau dalam draf perjanjian itu dilakukan atas kedudukannya sebagai Menteri di Jabatan Perdana Menteri (Parlimen dan Undang-Undang) pada waktu itu dan bukan atas kapasiti parti.

Sehingga kini, Ismail Sabri juga terus membisu dalam isu tersebut.


DAP sedia sambut kerjasama dengan UMNO, berlapang dada

Usaha ke arah jajaran baharu politik UMNO-DAP, sepertimana yang dicetuskan oleh Presiden UMNO Datuk Seri Ahmad Zahid Haimidi sebelum ini, perlu segera diwujudkan, kata pemimpin DAP Ronnie Liu.

Ahli Jawatankuasa Pusat DAP itu berkata, meskipun bukan mudah untuk merealisasikan perkara itu namun ia perlu segera dilakukan demi memastikan usaha ke arah menjatuhkan kerajaan Perikatan Nasional (PN) berjaya.

“Saya sedar ada pemimpin dan ahli dalam PH (Pakatan Harapan) tidak senang dengan kerjasama dengan UMNO kerana bimbang UMNO tidak boleh dipercayai, ada rekod rasuah dan sebagainya.

“Tetapi di pihak UMNO juga ada pemimpin dan ahli tidak suka dengan PH, terutamanya DAP yang kononnya anti Melayu dan anti Islam seperti yang dimomokkan sebelum ini,” katanya dipetik Free Malaysia Today hari ini.

Beliau yang juga Ahli Dewan Undangan Negeri (ADUN) Sungai Pelek itu berkata, semua pihak perlu berlapang dada dan saling menerima sesama mereka bagi memastikan ia dapat dilakukan sesegera mungkin.

“Jadi dua-dua (belah) penyokong perlu berlapang dada dan melihat isu lebih besar (iaitu) menyelamatkan negara berbanding melihat perseteruan silam antara UMNO dan PH. Orang DAP, Amanah, PKR, UMNO kena ketepikan perasaan atau apa yang berlaku pada masa lampau.

“Dulu kita pernah kerjasama dengan Dr Mahathir Mohamad (dan) berjaya jatuhkan Najib Razak, sekarang apa salahnya kita bersama-sama menjatuhkan kerajaan Muhyididin sebab sudah gagal?”

Bagaimanapun katanya, kerjasama dengan Dr Mahathir tidak lagi perlu dipertahankan kerana kredibiliti dan kewibawaannya sebagai tokoh politik sudah hilang.

Ditanya sama ada kerjasama PH-UMNO akan bertahan lama atau menerima nasib yang sama seperti kerjasama dengan Dr Mahathir yang hanya bertahan 22 bulan, Liu berkata, pakatan itu boleh bertahan lama jika kedua-dua pihak boleh mengetepikan ego dan mengelak daripada membandingkan siapakah yang lebih bagus atau “suci”.

“PH, UMNO kalau nak kerjasama, sikap itu kena buang, kena saling hormat menghormati. Tetapi kalau sebelum kerjasama sudah sangsi, sudah ada persepsi negatif, ini akan menghalang kerjasama,” katanya.

Berkenaan persepsi negatif yang mungkin dihadapi PH apabila bekerjasama dengan pemimpin UMNO yang terpalit dengan kes mahkamah, Liu mengingatkan ada juga pemimpin PH yang berada dalam situasi sama.

Beliau menegaskan, seseorang individu tidak boleh dihukum bersalah selagi tidak dibuktikan di mahkamah.

“Dalam politik, musuh menggunakan mahkamah itu perkara biasa walaupun ia tidak sihat,” katanya.

Baru-baru ini, Ahli Parlimen Arau Shahidan Kassim mendedahkan seorang Ahli Parlimen Umno mengaku menandatangani dokumen sokongan untuk Presiden PKR Datuk Seri Anwar Ibrahim dilantik sebagai Perdana Menteri dalam penjajaran baharu politik tanah air.

Katanya, Ahli Parlimen itu memaklumkan kepadanya bahawa beliau menandatangani dokumen sokongan itu pada 7 Jun lalu di hadapan Anwar dan Zahid serta seorang “kenamaan”.

Isu penjajaran baharu politik antara PH dengan UMNO bukan perkara yang baharu dibangkitkan.

Terdahulu Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya PN semasa Pilihan Raya Umum Ke-15 (PRU15) nanti.

Sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Khabar angin juga semakin kuat kedengaran Zahid adalah perancang utama untuk menjayakan kerjasama antara UMNO dengan blok pembangkang, Pakatan Harapan (PH) bagi menghadapi PRU15 nanti.

Malah, klip audio tular Presiden PKR Datuk Seri Anwar Ibrahim bersama Zahid juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.


Kerjasama: PAS main tarik tali lagi, Majlis Syura pula akan putuskan

Ketika Parlimen bakal dibubarkan hari ini, PAS yang menganggotai gabungan Perikatan Nasional (PN) bersama Bersatu, Gerakan, SAPP dan STAR, terus bermain tarik tali berhubung kerjasama bagi menghadapi Pilihan Raya Umum Ke-15 (PRU-15) tidak lama lagi.

Sebelum ini, pemimpin PAS memaklumkan bahawa Jawatankuasa Kerja PAS Pusat akan membuat keputusan sama ada memilih UMNO atau Bersatu bagi menghadapi PRU-15 akan datang.

Bagaimanapun, jawatankuasa itu yang bermesyuarat pada Sabtu lalu gagal mencapai keputusannya, sekali gus mengekalkan parti itu di dalam PN.

Hari ini, Naib Presiden PAS Datuk Idris Ahmad yang turut menghadiri dan berucap pada pelancaran PN Perak di Kuala Kangsar malam tadi yang turut disertai Pengerusi PN Tan Sri Muhyiddin Yassin, mengatakan Majlis Syura akan membuat keputusan mengenai kerjasama itu.

Memetik BH, Idris dilaporkan berkata Majlis Syura PAS akan membuat keputusan mengenai perkara itu apabila sampai masanya.

“PAS ada keputusan yang berdasarkan mesyuarat Jawatankuasa Pusat, Lajnah Politik dan Syura. Jadi, Majlis Syura yang akan buat keputusan mengenai kerjasama ini.

“Saya tak boleh beri pandangan. Tunggu pada hari kejadian,” katanya kepada pemberita selepas program Mini Karnival Keluarga Sejahtera DUN Trong di Dataran Pejabat Penghulu Trong, di Bukit Gantang, hari ini (10 Oktober 2022).

Beliau berkata demikian ketika ditanya pendirian PAS yang dilihat masih mengharapkan penyatuan UMNO-Bersatu untuk menghadapi PRU-15 dan sama ada parti itu akan menerima pelawaan menyertai Kerajaan Pusat jika UMNO dan Barisan Nasional (BN) memenangi PRU itu.

Sementara itu, Idris mengesahkan, rundingan agihan kerusi kawasan Parlimen Bukit Gantang sudah selesai.

Nama Idris, yang juga Menteri di Jabatan Perdana Menteri (Hal Ehwal Agama) disebut-disebut akan bertanding kerusi itu pada PRU akan datang.

Idris sebelum ini juga dilaporkan media sebagai berkata, PAS menolak Datuk Syed Abu Hussin Hafiz Syed Abdul Fasal, yang juga Ahli Parlimen Bukit Gantang sekarang daripada Bersatu sebagai calon PPN di kerusi berkenaan pada PRU-15.

Syed Abu Hussin Hafiz pada pertengahan September lalu mengumumkan, bakal bertanding mengekalkan kerusi Bukit Gantang pada PRU-15, selain turut mahu merebut kerusi Dewan Undangan Negeri (DUN) Trong biarpun terpaksa bertanding atas tiket Bebas jika ditolak oleh pimpinan PN.


UMNO tetap tak percaya DAP walau sudah ‘berkahwin’, kata Tajuddin

Bekas Ahli Parlimen Pasir Salak Datuk Seri Tajuddin Abdul Rahman masih tidak percaya kepada DAP, walaupun kedua-dua parti itu sudah bekerjasama membentuk kerajaan PH-BN pada peringkat Persekutuan.

Malah, Ketua UMNO Bahagian Pasir Salak itu juga mengingatkan ahli-ahli parti supaya berhati-hati dengan tindak tanduk DAP, khususnya apabila menggunakan jarum halus mereka.

“Sebagai pemimpin, hanya sebagai Ketua Bahagian, saya memperingatkan supaya hati-hati dengan DAP. Saya bukan marah DAP sebab mereka Cina dan sebagainya. Tetapi sebab polisi dan dasarnya yang bertentangan dengan kita. Itu yang menjadi masalahnya.

“Hati-hati dengan jarum halus mereka, dulu mungkin sekarang mereka tidak tunjuk belang lagi. Dahulu selepas PRU-14, mereka dah tunjuk belang, dan mereka dah buat silap.

“Tetapi jangan ambil mudah kerana bagi saya, mereka (DAP) tetap dengan perjuangan mereka,” kata Tajuddin yang digugurkan daripada mempertahankan kerusinya pada Pilihan Raya Umum Ke-15 (PRU-15) lalu, dalam temu bual eksklusif bersama Sinar yang disiarkan hari ini (25 Disember 2022).

Akibat menggugurkan Tajuddin selain kebangkitan gelombang rakyat menolak UMNO dan BN, kerusi Parlimen Pasir Salak dirampas Perikatan Nasional yang meletakkan Ustaz Jamaludin Yahya.

Semalam, Presiden UMNO Datuk Seri Ahmad Zahid Hamidi berkata DAP kini sudah menerima UMNO selepas berada bersama-sama dalam kerajaan campuran PH-BN.

Menurut Zahid sejak berada dalam kerajaan bersama dan mula mengenali satu sama lain, kini DAP sudah menerima UMNO sebagai rakan baik dan tidak lagi bermusuhan seperti dahulu.

Sebab itu, Tajuddin berkata beliau percaya bahawa UMNO keseluruhannya, termasuk yang tidak duduk di dalam kerajaan, sentiasa mengawasi dan memerhati, sekiranya DAP melebih-lebih.

Beliau memberi amaran sekiranya tindakan DAP tidak terkawal, UMNO tidak teragak-agak mendesak supaya BN keluar daripada kerajaan.

“Saya rasa pimpinan di atas pun sedar bahawa mereka kena kawal tindak-tanduk DAP,” katanya.

Mengulas perjuangan baharu UMNO yang dulunya bermusuh dengan PKR dan DAP tetapi sekarang menjadi rakan baik, selain laungan ‘NO Anwar, NO DAP’, Tajuddin bagaimanapun menjelaskan dalam politik tidak ada yang kekal, malah orang yang berbaik boleh berpecah, manakala seteru pula boleh menjadi kawan.

“Memang sebelum pilihan raya ini ‘No Anwar, No DAP’ sebab kita ingat UMNO ini dominan. Kita rasa UMNO ini boleh, tetapi keputusannya menunjukkan kita (sebaliknya), dapat 30 kerusi apa boleh buat.

“Ada yang kata elok masuk kerajaan, boleh dapat jawatan timbalan perdana menteri, menteri, timbalan menteri dan sebagainya. Boleh juga bantu UMNO dan rakyat. Tetapi ada yang kata kita jadi pembangkang akan lebih bermaruah.

“Ini dua pandangan dan pucuk pimpinan memilih yang nombor satu tadi. Jadi itu hak pucuk kepimpinan yang buat keputusan. Kita sebagai pengikut boleh beri pandangan sahaja, boleh tegur. Pandangan saya lagi keras, tetapi apa nak buat, saya tidak ada kuasa,” katanya lagi.

Selain itu, Tajuddin juga berkata UMNO belum mati dan usaha memperbetulkan kesilapan dan kesalahan yang menyebabkan ahli berpaling tadah mengundi parti lain pada PRU-15 lalu, akan dilakukan.


Peruncit vape Melayu terkesan di bawah GEG

Saudara Pengarang,

Pandemik Covid-19 telah menyebabkan ramai rakyat Malaysia yang kehilangan kerja dan kekurangan punca pencarian. Saya adalah antara mereka yang terkesan.

Sebagai seorang penolong jurutera di sebuah syarikat pembinaan, majikan saya terpaksa memberhentikan saya kerana industri pembinaan tidak mampu beroperasi sepenuhnya ketika awal PKP. Menggunakan duit pampasan yang diterima saya telah menggunakan duit tersebut dan keseluruhan simpanan kecemasan saya sebagai modal untuk meniaga vape.

Saya bersyukur kerana dengan perniagaan ini, saya mampu memberi makan untuk saya, isteri dan anak-anak. Ketika PKP juga, banyak bantuan yang diberikan Kerajaan seperti Bantuan Prihatin Rakyat dan bakul makanan amat membantu saya dan keluarga untuk hidup dengan sederhana sepanjang PKP.

Namun demikian, setelah keadaan beransur pulih dan Kerajaan bertukar tangan lagi dan Perdana Menteri dari Barisan Nasional kembali memerintah, kita dihimpit pula dengan kenaikan harga barang yang mendadak. Saya faham masalah inflasi adalah masalah global kerana perang di Ukraine, tetapi kelihatan Kerajaan gagal untuk membantu dalam menangani masalah ini. Jihad Ekonomi sekadar retorik.

Perniagaan saya turut terjejas kerana rakyat berpendapatan rendah dan sederhana yang merupakan pelanggan utama saya, terpaksa mengikat perut dan mengurangkan perbelanjaan harian mereka. Selang beberapa hari baru ada pelanggan dan kuantiti pembelian jauh lebih sedikit bermula awal tahun ini.

Perniagaan saya amat lembap dan kadangkala saya terpaksa meminjam wang dari saudara mara dan rakan-rakan untuk memastikan komitmen bulanan mencukupi. Saya bersyukur, kerana saya mempunyai sahabat dan ahli keluarga yang memahami.

Namun, sejak dua menjak ini saya merasa amat tertekan. Katanya Kerajaan pimpinan Dato Sri Ismail Sabri akan mengharamkan penjualan rokok dan vape kepada dewasa berusia 18 tahun bermula daripada mereka yang lahir dari tahun 2007. Ini bermakna pendapatan saya akan terus terjejas dan besar kemungkinan saya akan menanggung kerugian daripada pelaburan saya untuk meniaga vape.

Kompaun yang bakal dikenakan juga jika meniaga vape kepada mereka yang sudah dewasa ini kelak mencecah puluhan ribu ringgit. Ini tidak masuk akal.

Saya faham kerajaan serius dalam hal untuk melawan gejala merokok dan vape di kalangan dewasa.Namun, saya amat terkilan. Haramkan sahaja rokok untuk generasi tersebut. Rokok dibiayai syarikat syarikat global yang besar. Mereka tidak terkesan jika rokok diharamkan.

Tapi janganlan mengharamkan vape. Vape merupakan mata pencarian ramai usahawan Bumiputera. Nak harapkan kontrak kerajaan, orang seperti saya ini tidak berkawan dengan mereka yang berkuasa. Saya hanya pengusaha vape kecil kecilan yang cuba mencari rezeki untuk menyara kehidupan keluarga.

Saya telah mengemukakan pandangan saya kepada persatuan-persatuan pengguna vape untuk merayu kepada Menteri Kesihatan YB Khairy Jamaluddin untuk mendengar rintihan peniaga kecil seperti saya.

Katanya Kerajaan mengambil inspirasi daripada New Zealand dalam hal ini. Tetapi di New Zealand, hanya rokok yang diharamkan untuk generasi yang lahir pada tahun 2009 ke atas, vape tidak diharamkan.

Kenapa vape disamakan dengan rokok? Ini tidak masuk akal. Rokok itu amat berbahaya. Ada kajian yang membuktikan vape lebih selamat. Vape bukan rokok. Rokok bukan vape.

Lagipun, Kerajaan pernah membuat Kempen Tak Nak Merokok, jadi rakyat faham bahaya rokok. Buat lah kempen kesedaran bahaya vape terlebih dahulu sebelum mengambil langkah drastik mengharamkan vape untuk generasi lahir tahun 2007 dan ke hadapan.

Ambil langkah bertahap. Timbulkan kesedaran didik anak anak yang bakal berusia 18 tahun ini. Jika didikan itu baik, sudah pasti mereka akan dengan sendiri memilih untuk tidak merokok atau menggunakan vape. Tetapi jangan ambil kebebasan memilih itu daripada mereka.

Sikap Kerajaan Keluarga Malaysia dalam memperjuangkan pengharaman rokok dan vape ini mencerminkan betapa mereka tidak mendengar denyut nadi rakyat yang susah terutamanya pengusaha bumiputera kecil kecilan seperti saya. Apa gunanya melaungkan slogan Keluarga Malaysia jika anak di rumah dibiarkan susah.

Firdaus Zulkifli
Gombak

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tengoklah nanti apa jadi pada kes mahkamah Zahid, kata Wan Saiful

Ketua Penerangan Bersatu Datuk Wan Saiful Wan Jan mengajak rakyat memerhati dan meneliti apa yang akan berlaku kepada kes-kes yang dihadapi Presiden UMNO Datuk Seri Ahmad Zahid Hamidi setelah dilantik Timbalan Perdana Menteri.

Menurutnya pelantikan Zahid itu mencetuskan kebimbangan ramai berkaitan pelbagai pertuduhan dihadapinya, termasuk rasuah.

Untuk rekod, perbicaraan kes rasuah Zahid yang melibatkan dana Yayasan Akalbudi (YAB) ditangguhkan ke Januari tahun depan sementara menunggu rayuan berhubung keputusan kenyataan saksi.

Hakim Mahkamah Tinggi Datuk Collin Lawrence Sequerah menetapkan 21 hari untuk perbicaraan iaitu 16 hingga 19 Januari; 30 hingga 31 Januari; 7 hingga 9 Februari; 27 hingga 30 Mac; 10 hingga 13 April; dan 15 hingga 18 Mei.

Zahid, 69, mula dibicarakan pada 18 November 2019 terhadap 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB.

Pada 23 Januari lalu, Hakim Sequerah memerintahkan Zahid membela diri terhadap semua tuduhan itu setelah mendapati pihak pendakwaan berjaya membuktikan kes prima facie terhadapnya.

Mengulas lanjut, Wan Saiful yang juga Ahli Parlimen Tasek Gelugor berkata berbeza dengan Perikatan Nasional yang hanya menerima sokongan daripada mereka yang terpilih sahaja daripada UMNO dan Barisan Nasional (BN), jika mendapat peluang membentuk kerajaan selepas Pilihan Raya Umum Ke-15 (PRU-15) lalu.

Menurutnya, Perikatan Nasional tetap tegas menolak kluster mahkamah daripada awal menyertai kerajaan demi merealisasikan suara dan keinginan rakyat.

“Kita amat tegas, sebab kita hanya menerima sokongan daripada mereka yang terpilih sahaja dalam UMNO dan BN yang mana kluster mahkamah memang kita tolak. Jadi, kita tidak berbincang atau tidak menjemput semuanya yang dari awal kita ketepikan.

“Oleh sebab itu, kalau tengok sokongan atau akuan bersumpah (SD) yang kita dapat dari UMNO dan BN, hanya antara 10 hingga 15 orang. Apa pun, kini (kerajaan telah dibentuk dan Ahmad Zahid sudah dilantik), cuma kita bimbang apa akan berlaku pada kes-kes beliau.

“Kita tengoklah apa jadi nanti,” katanya ketika ditemui selepas merasmikan Mesyuarat Agung Tahunan Kali Ke-10 Tahun 2022 Persatuan Kebajikan Veteran 9 Rejimen Renjer Diraja (PKV 9 RRD) di Mardi Seberang Perai, semalam.

Wan Saiful berkata Kabinet yang dibentuk Anwar juga antara lain sebagai usaha untuk memperkukuhkan kedudukan Zahid dalam UMNO.

“Dalam UMNO sendiri ada kebangkitan untuk menolak mereka yang bergelumang dengan kes mahkamah, namun apa yang dilakukan Anwar ialah membantu Zahid dengan memperkukuhkan kedudukan Zahid dalam UMNO,” katanya.

Wan Saiful turut menyifatkan pembentukan Kabinet baharu sebagai ujian buat negara dan berharap rakyat dapat membuat penilaian terbaik.

“Saya sebenarnya salah seorang yang menyatakan bahawa saya gembira duduk di sebelah pembangkang dengan ‘our heads held up high’, maksudnya kita duduk di sebelah pembangkang yang bermaruah dan berwibawa.

“Jadi saya gembira dengan keadaan ini dan kalau sekiranya kita nak bentuk kerajaan pun biarlah kita bentuk atas dasar prinsip, bukan atas dasar menjual segala-galanya semata-mata untuk mendapatkan jawatan,” katanya.